Genesis 14
Abram Iyu Naruŋgan Lot Sinuŋ' Garam Ipiap Baŋiŋgan1 Miŋ'a gubu' arigi da kiŋ nampaŋ 4, Amrafel miŋ'a Sinar, Ariok miŋ'a Elasar, Kedoraumer miŋ'a Elam, da Tidal miŋ'a Goim, yataŋ' i ruan 2 da impru' ruan ifan i isa nam mpru'an da kiŋ gamp isi' isi' 5 bida ani: Bera miŋ'a Sodom, Birsa miŋ'a Gomora, Sinab miŋ'a Adma, Simeber miŋ'a Tseboim, da kiŋ miŋ'a gamp Bela (gamp Bela igi biŋaŋgan maŋan Tsoar). 3 I wain ibiani: kiŋ gamp isi' isi' 5 igi impa waraŋ' i Kiŋ Kedoraumer isaŋ' udzuf 12, da bitsinta' bawa'a udzuf 13 da intap ruan sinuŋ' araŋan da ifa mpru' ruan imiŋ' Bump Sidim (aru uruts Sur miŋ'a gin da aruani).
5 Da wa'a udzuf 14, Kiŋ Kedoraumer irut kiŋ iru' da bits ugu impru' da gan garaman siŋa-ari impru' ruan ifan da yis garam Refa mpada Astirot Karnaim, garam Tsuts mpada Ham da garam Em mpada Bump Kiriataim, 6 da garam Hur mpada mamai Seir, da idaru ribaraŋan ifan isaŋ' wa'a El Paran miŋ'a uts da nam dadauntan. 7 Kiŋ Kedoraumer ruta kiŋ fain ugu itip yitam i ruan da ifa gamp En Mispat (nida Kades gin) da yis garam mpada intap Amalek sib impru' da garam Amor mpada Hatsatson Tamar.
8 Miŋ'a gubu' arigi da kiŋ miŋ'a gamp 5 ugu, Sodom, Gomora, Adma, Tseboim da Bela iyu garaman siŋa-ari santan impru' ruan ifan da irants ruan imunti muŋ' i isa nam miŋ'a Bump Sidim. 9 Ribaraŋan irut kiŋ nampaŋ 4 ugu, Kedoraumer, Tidal, Amrafel, da Ariok, yis ruan. 10 Da miŋ'a Bump Sidim da ntsuf ampibiŋan uda kolta gin imiŋ' gin. Da gubu' ribaraŋan isa ruan da kiŋ Sodom da Gomora irut garaman irunt sinuŋ' nam isan da gan garaman fain irua' iru' ntsuf da santan irunt sib iyab mamai. 11 Da kiŋ 4 igi iyu garam Sodom da Gomora fain impru' da nam bunumpan da naŋgan gadan santan da ifan. 12 Da gubu' arigi da Lot impa Sodom da ribaraŋan iyu araŋan impru' da nam bunumpan santan ibinigi.
13 Da Abram impai uts da Mamri gai gan tsira' tsira' ugu. Mamri igi garam Amur, Eskol da Anir raiŋgan. Rib iru' da bits igi yudzu nan maŋan impru' da Abram i rima ruan sib. Da garam bits runta sinuŋ' adziaŋ igi ibawa' da Abram, garam Hibru, da ini rutin i kiŋ 4 ugu idaru garam Sodom da Gomora rai sib da iyu Lot da ifan. 14 Gubu' Abram uda nan i garam ipiap mpuŋa Lot da uda fada sib, da inu' gan garaman siŋa-ari 318 wa'a miŋ'a araŋan garam guman ruta mpadan ugu impru'. Da imuŋ' i ribaraŋan ifan da idaru garam ipiap ifan isaŋ' wa'a gamp Dan. 15 Da idziaŋ arigi, Abram irants gan garaman siŋa-ari imunti utup utup da ibraŋ garam ipiap ruta nam runta fafun da idaru yis ribigi tita' aŋu ifa isaŋ' wa'a Hoba, miŋ'a dzra' i gamp Damaskus. 16 Abram itip iyu nam bunump garam ipiap udan ugu impru' da raiŋgan naruŋgan Lot da gan nam bunumpan impru' da sagat da garam fain itip iba.
Melkisedek Ifinti Abram17 Gubu' Abram isa Kiŋ Kedoraumer da kiŋ fain ugu da gan garaman siŋa-ari sib da tipa badan, da kiŋ Sodom iba i tsaŋanda araŋan miŋ'a Bump Sawe (nida Kiŋ Intap Bumpan).
18 Miŋ'an nigi Melkisedek, kiŋ Salem, iyu bret da wain gurun iba i tsaŋanda Abram. Araŋan isu Anutu Garam Nampaŋ Wain Waguŋ' garam pumu'an gan. 19 Melkisedek ifinti Abram da ini ibiani,
"Anutu Garam Nampaŋ Wain Waguŋ' taŋinda gunuŋun da intap nafinti agu.
20 Da agi natsarif Anutu Garam Nampaŋ Wain Waguŋ' aru rima agu sib
i u yaba ragun i garam ipiap."
Da Abram ibraŋ nam santan uda miŋ'a nam isan ugu da ifab isaŋ' 10 da irim 10 igi gan bits ifan da Melkisedek.
21 Ntsupa sib da kiŋ Sodom ini da Abram ibiani, "Nam santan u udan ugu da nasu u gam, da bitsinta' dzi ampaŋgaŋ' aŋu da wataŋin naba da dzi."
22 Da bitsinta' Abram ini da kiŋ Sodom ibiani, "Dzi tsaf ruaŋ' da dzi ni nan nidzun imiŋ' Yawe, Anutu Garam Nampaŋ Wain Waguŋ' taŋinda gunuŋun da intap maraŋgan, 23 i dzi wasaŋ' uda u naŋgam maŋan, bida fufuai udzuda fagagaŋkaŋ gin ma nam isi' maŋan u, ima'. Wain ibiani, u mani u naŋa dzi Abram suda garam nam bunump tsira' i. 24 Dzi wasaŋ' uda nam maŋan u, da bitsinta' nam gadan aru dzi garamaŋ' gadan ugu aŋu, nigi isu dzi gaŋ'. Da wanaŋ da garam rima dzi sib, Anir, Eskol, da Mamri nayu nam bunump igi nasaŋ' ruan."
Copyright information for `ADZ
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Genesis 20
Abraham Isu Umpur da Abimelek1 Abraham itaŋin Mamri gampan rai da intsuŋ' iru' Negeb da impa wasa' i gamp Kadis da Sur. Raiyi da itip intsuŋ' ifan da impa Gerar. 2 Miŋ'a nigi da Abraham ini Sara igi araŋan nafuŋgan. Ibinigi da Abimelek, garam Gerar kiŋ gan, itaŋin gan garam guman ifan da iyu Sara iba da araŋan. 3 Da bitsinta' idziaŋ maŋan da Anutu ini nan da Abimelek imiŋ' nam puafuban ibiani, "Agu da u garam bini aŋu i mampan, i sagat u yudan igi sagat gabun."
4 Abimelek anuŋ' iwarip isu uts da Sara u, ibinigi da araŋan ini bina', "Nifutsarif, dzi garam asub ma'a gin da u buŋ' asiat dzi da utupaŋ' santan? 5 Abraham ruŋgan ini i sagat igi araŋan nafuŋgan. Da sagat runi ibinigi i Abraham igi araŋan nafuŋgan marub. Gubu' dzi uda sagat igi da dzi maraŋ' ifur i dzi naŋ sanab rururuŋan da dzi wanaŋ asub maŋan u."
6 Da Anutu itip ini da araŋan imiŋ' nam puafuban ibiani, "Hai, dzi tsaŋa u sanabam rururuŋan bini igi da dzi aruani imunti sib i agu i anuŋ' naŋa nam maisan miŋ'a dzi maraŋgaŋ' i anuŋ' ruta araŋan giŋ'an u. 7 Da watip wataŋin Abraham finiŋgan nafa rutin, i araŋan garam uda dzi nangaŋ' da atsuŋ'a gin da buŋ' augin i agu da u wasaŋ' i mampan u. Da bida u mamida taŋinda araŋan finiŋgan fada rutin da agu da gam utupam santan buŋ' amamp."
8 Da maratait biŋan da Abimelek yuri' da inu' gan garam guman santan impru' da ini da ribaraŋan i nam santan Anutu nida rutin miŋ'a nam puafuban. Da ribaraŋan irat nidzun aŋu gin. 9 Ibinigi da Abimelek ini da Abraham iba munti i maran da igutin, "Wain idzuwai da u naŋ nam bida ani da agai? Dzi naŋ asub idzuwai da agu da u naŋ uwayant bida ani da dzi da gaŋ' utupaŋ' iwa' da asub tsira'? Uwayant aru u naŋan igi anuŋ' idaum maŋan u. 10 Wain idzuwai da u naŋ ibiani?"
11 Abraham ini araŋan nangan muŋa' ibiani, "Dzi maraŋ' ifur i garam gamp ani wanatsarif Anutu u. Da buŋ' ais dzi funub i uda dzi finiŋgaŋ'. 12 Nan nidzun, Sara igi dzi nafuŋgaŋ'. Dzi ramaŋgaŋ' irim da rinaŋ' maŋan, aga wampru' rinaŋ' u. Ida dzi yu isu dzi finiŋgaŋ'. 13 Da gubu' Anutu nidan da dzi i taŋinda ramaŋgaŋ' gampan rai da fada intap maŋan da dzi ni da Sara ibiani, 'Bida u maram arida i dzi da agi nida fada gamp bida anuŋ' da wani da garam da sagat nabiani, "Abraham igi dzi nafuŋgaŋ'." '"
14 Gubu' Abraham nida nan sib, da Abimelek irim dumpa da makau da garam da sagat gum impru' da Sara ifan da Abraham. 15 Abimelek ini da Abraham ibiani, "Watsaŋan. Intap ani dzi intapaŋ'. U maram fura i mpada anuŋ' da wafa mpa gin." 16 Da ini da Sara ibiani, "Dzi rim 1,000 silva ▼
▼ 20:161000 silva:Nan Hibru ini 1000 sekel silva, da barabin gan isaŋ' 11 kilogram.da u nafuŋgam i ntsuma barabin aru wa'an da agu ani, i rib santan ruta agu mpadan sru'agin bida u wanaŋ asub maŋan u."
17 Da Abraham yugin da Anutu, da Abimelek rinin idaum da isiat barabin udzuda araŋan finiŋgan da sagat guman santan waŋun i mamida rima narun ruas ugu. 18 I Yawe yudzu sagat santan mpada Abimelek uŋaran waŋun sib i wain iru', araŋan iyu Sara, Abraham finiŋgan.
Copyright information for `ADZ
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Genesis 301 Retsel itsaŋa ruŋgan ibi anuŋ' irim Yakop naruŋgan da nugun irua' i raiŋgan da ini da Yakop ibiani, "Warim narum da dzi ama'. I bida anuŋ' da dzi buŋ' amamp."
2 Yakop nugun isasus i araŋan da ini bina', "Isaŋ' i dzi uda Anutu mumai gan i naŋa nam Anutu naŋan? Ima'! Araŋan runta' aŋu isu wain i udzuda agu i mamida rima narum."
3 Da Retsel ini, "Dzi sagat gumaŋ' Bilha aruani. Nabia' da warut wagiŋ' da narim mama' narun i dzi biŋaŋgaŋ' da dzi nasu rinan gin. I miŋ'a araŋan da dzi buŋ' autus i yaŋiŋgaŋ'." 4 Ibinigi da Retsel irim sagat guman Bilha ifan da Yakop isu i finiŋgan. Da Yakop irut igiŋ', 5 da Bilha iwaŋun da irim Yakop naruŋgan marub maŋan. 6 Da Retsel ini bina', "Anutu iraru agai da imunti maran udzib da dzi da iriŋant i dzi nangaŋ' udagin da irim mama' narun aruani da dzi." I wain igi da ifariŋ' i biŋaŋgan Dan (waiŋgan ibi 'iraru'). 7 Retsel sagat guman Bilha itip iwaŋun da irim Yakop naruŋgan marub maŋan. 8 Da Retsel ini bina', "Dzi yis gudzun nidzun aŋu da raiŋgaŋ' da aruani dzi wa' da nam nidzun sib." Ibinigi da araŋan ifariŋ' i biŋaŋgan Naftali (waiŋgan ibi 'isa gudzun').
9 Gubu' Lia tsaŋanda bida araŋan watip irim narun u, da irim sagat guman, Tsilpa, da Yakop da araŋan iyu isu i finiŋgan. 10 Lia sagat guman Tsilpa irim Yakop naruŋgan marub maŋan. 11 Da Lia ini, "Dzi rab ruŋgaŋ' intiŋ aŋu." Ibinigi da araŋan ifariŋ' i biŋaŋgan Gat (waiŋgan ibi 'raba ruŋgan ntiŋan aŋu'). 12 Impai da Lia sagat guman itip irim narun marub maŋan. 13 Da Lia ini, "Dzi nuguŋ' inuf wasi biŋan. Sagat sib aŋu buŋ' ani dzi sagat nuguŋ' tsia'an." Ibinigi da araŋan ifariŋ' i biŋaŋgan Aser (waiŋgan ibi 'nugun tsia'an').
14 Gubu' safa wit ibawa' da Ruben ifa gum wit da itsaŋan nam nidzun fain turuda sagat i waŋundan ▼
▼ 30:14nam nidzun...i waŋundan: Nam nidzun igi wamiŋ' ani u. Intap da yafan idzar imiŋ' intap aŋu, da ikap maraburuab brumiŋ' da nidzun dzuŋudzuaŋ. Ribigi muaruts nam igi sagat yami gada i nidzun da buŋ' aturu i rima narun.rumiŋ'an. Araŋan iyu i nidzuŋgan da iyu ifan da rinaŋgan Lia. Retsel itsaŋan da ini, "Ama' Lia, isaŋ' u rima naruŋgam nam nidzuŋgan fain da dzi?"
15 Da bitsinta' Lia ini da Retsel, "Mani nidzun araŋan igi i u uda dzi gabuŋgaŋ' sinuŋ' dzi? Da aruani da u ni tipa uda dzi naruŋgaŋ' naŋgan uda badan da dzi ani mpru'an, a!"
Da Retsel ini, "Isaŋ'. Bida u rima naruŋgam nam nidzuŋgan fain da dzi, da Yakop buŋ' arut agu nagiŋ' da idziaŋ aruani."
16 Gubu' Yakop miŋ'a gum ba da nam nufan arigi da Lia imiŋ' sanab ifa i araŋan da ini rutin, "U buŋ' rut dzi nagiŋ' da idziaŋ aruani, i dzi rim nam ntsuman sib i agu i gai nidzun dzi naruŋgaŋ' uda badan." Ibinigi da Yakop irut araŋan igiŋ' da idziaŋ arigi. 17 Anutu iriŋant i Lia nangan udagin da araŋan iwaŋun da irim Yakop naruŋgan maŋan isu 5. 18 Da Lia ini bina', "Dzi taŋin sagat gumaŋ' da gabuŋgaŋ', ibinigi da Anutu irim i muŋa' gan bini aŋu da dzi." Ibinigi da Lia inu' araŋan biŋaŋgan Isakar (waŋgan fariŋ'an iwa' ibi 'rima i muŋa' gan bini'). 19 Raiyi da Lia itip iwaŋun da irim Yakop narun marub maŋan ifa 6. 20 Da ini bina', "Anutu irim mara ampi bini da dzi. Da aruani dzi gabuŋgaŋ' nifun buŋ' atsaf dzi nidzun aŋu, i dzi rim araŋan narun rusan marub isaŋ' 6." Ibinigi da Lia inu' araŋan biŋaŋgan Tsebulun (waŋgan fariŋ'an iwa' ibi 'nifun tsafan'). 21 Raiyi da Lia itip irim narun finam maŋan da inu' i biŋaŋgan Daina.
22 Da Anutu maran rufur Retsel i nangan udagin da itus muantsi i araŋan waŋuŋgan da araŋa saŋ' i rima narun. 23 Ibinigi da araŋan iwaŋun da irim narun marub maŋan da ini bina', "Anutu itias dzi mia' gaŋ' rai." 24 Da inu' araŋan biŋaŋgan Yosef (waiŋgan ibi 'rima ragun i ruan'). Da itip ini bina', "Dzi maraŋ' yari i Yawe tipa suda mara ampi i marub maŋa atsuŋ'a ani."
Yakop Apu Gan Inti25 Gubu' Retsel rima Yosef sib da Yakop ini da Laban ibiani, "Dzi naŋ gum i agu isaŋ' udzuf 14 sib, da dzi ni tipa fada gampaŋ' wain. Da wataŋin dzi finiŋ' rusaŋ' da naruŋ' rusaŋ' ba i dzi ruta fadan, i dzi naŋ gum tsira' i agu iyab i sagat iru' igi. Da u sru'gin sib wa."
27 Da bitsinta' Laban ini da araŋan ibiani, "Dzi gaib ruŋgaŋ' da agu i anuŋ' fadan u. I dzi tsaŋa Yawe inaŋ bini i dzi, i wain ibi u rut dzi impai. Ibinigi da wampai da watip wanaŋ gum i dzi. 28 Da wani nam bunumpam u nida udan da dzi, da dzi buŋ' arim da agu."
29 Da Yakop ini, "U tsaŋa dzi gumaŋ' naŋa i agu sib iyab i u apu gam wa'a bini da yusan da gubu' dzi mpada tayaŋ' gin. 30 Muŋ' aru dzi mamida badan ugu da u mpa tayaŋ' apu gam iru' aŋu. Da gubu' dzi bawa'an da ruta agu mpadan da u apu gam inti iyus, i Yawe ifinti agu iyab i gum dzi naŋa i agu sib da inaŋ agu isu garam nidzun. Da dzi burima utupaŋ' sib bida anuŋ'?"
31 Da Laban igut i araŋan, "Da u maram ifur nam bunump idzuwai i dzi riman da agu?"
Da Yakop ini, "Dzi wani u rima nam maŋan da dzi u. Ima'. Dzi buŋ' autus gumaŋ' mpada tayaŋ' u apu gam, bida u uda dzi nangaŋ' bida ani yaban: 32 Aruani da dzi buŋ' ayuŋ natsuar u dumpa gam da nuniŋ gam santan da nau dumpa marabusuŋ da rinin puatpuatagin da nuniŋ rinin puatpuatagin nasu dzi nam bunumpaŋ'. 33 Bida u tsaŋanda nuniŋ maŋan rinin mamida puatpuatagin ma dumpa maŋan rinin maragamp miŋ'a dzi gin, da u buŋ' asru'gin nabi dzi wap. Nigi buŋ' asu gum isi' da agu i u tsaŋandan dumpa da nuniŋ dzi uda suda nam ntsuman, da u buŋ' asru'gin nabi dzi yatsuŋ' nangaŋ' rururuŋan, ma ima'."
34 Laban iriŋantin da ini bina', "Ŋarubini. Wanaŋ wabi u nidan." 35 Da bitsinta' gubu' arigi da Laban ipiriaŋ nuniŋ gan arapu' da rinan rini maragamp puatpuatagin ma umpuar tariŋ'an impru' da dumpa marabusuŋ santan da itaŋin ifa da narun rusan marub i mpada tayaŋ' gin. 36 Laban irut riban iyu apu gan piriaŋ'an ugu da ifa gunti' isaŋ' yuŋa gubu' iru' da bits. Da Yakop rumpa tayaŋ' Laban dumpa gan da nuniŋ gan fain.
37 Da Yakop irab gai baŋin rururuŋan fain imiŋ' gai iru' da bits biŋaŋgan popla da almon da plen, da itsuwa' i gaŋan itaŋin taŋin gin da gai igi isap wasa' wasa' gin. 38 Da idamaŋ' uts da piaŋ' numa mpui gin i Laban nuniŋ da dumpa gan bada i numa mpui da raraban. Yakop isru'gin i gubu' nuniŋ da dumpa bada i numa mpui da arapu' buŋ' ayab i rinan. 39 Ibinigi da gubu' arapu' yaba i rinan uts da gai baŋin igi da buŋ' apiŋ' narun rinin puatpuatagin da umpuar tariŋ'an. 40 Yakop ibibi i apu naru fa' rinin ruga rugan ifa munti utup utup da apu santan yaba i ruan maran ifan da apu naru fa' marabusuŋ da umpuar tariŋ'an igi. Araŋan inaŋ ibinigi da ruŋgan isu wain i gan dumpa gan da nuniŋ gan, da wampru' ifan da Laban gan u. 41 Da gubu' dumpa da nuniŋ riniurun naŋa i yaba i ruan da Yakop irim gai baŋin uts sib in i mpui numan igi. Da itsaŋan gai igi da iyab i ruan. 42 Da gubu' dumpa da nuniŋ awan ma'an naŋa i yaba i ruan da Yakop warim gai igi u. Ibinigi da dumpa da nuniŋ awan ma'an ifan da Laban, da riniurun ibafa da Yakop. 43 Yakop sanaban naŋa bidanigi da araŋa isu garam nam bunump tsira' i dumpa da nuniŋ ampibiŋan impru' da garam da sagat gum, kamir da doŋki.
Copyright information for `ADZ
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Genesis 21 Ibinigi da gunuŋun da intap da nam sib aŋu Anutu taŋindan da miŋ'a gin ugu intsup ibi arunigi aŋu.
2 Anutu intsup gum santan naŋan ugu sib, da wa'a gubu' 7 da araŋan impa asap i gan guman santan araŋan taŋindan ugu. Ibinigi da ifinti gubu' 7 da iraga isu gubu' mararam. 4 Nam sib aŋu taŋindan da wa'a miŋ'a gunuŋun da intap ugu naŋgan ibawa' ibiarigi.
Garam Gar Miamun Anutu Taŋindan Miŋ'a Gum IdenGubu' Anutu Yawe ▼
▼ 2:4bAnutu Yawe:Anutu biŋaŋgan Yawe. Biŋan Yawe miŋ'a nan Hibru waiŋgan ibi 'Araŋan impa ratar'.taŋinda gunuŋun da intap 5 da waufwauf ma nam ntapan fain wantap intap u, i Anutu Yawe warim gami' u da wataŋin garam gar maŋan i rafa gum i intap u. Ima'. 6 Da bitsinta' mpui imiŋ' intap iyab da idadaum intap santan inufunuf. 7 Da Anutu Yawe iyu intap fain da itip garamin da igufi nifu pau rima maranta'an yataŋ' garam yu-bampun da garam igi isu garam gar maranta'an.
8 Da Anutu Yawe iraf gum ŋarubini maŋan imiŋ' Iden imiŋ' gubu' yaban da itaŋin garam araŋan tipan ugu impa gin. 9 Anutu Yawe inaŋ da gai mara maran dauman iyab intap, gai maran aridagin da nidzun dauman i gadan. Da miŋ'a gum igi wasa' gan, araŋan itaŋin gai rima maranta'an ntiŋan aŋu da gai kupisa uwayant i nam bini da nam maisan.
10 Da mpui maran maŋan intuap iwa' Iden da irunt imiŋ' wasa' i gum igi i rima raŋaraŋ rutin, da ibatsaf isu mpui baŋin iru' da iru'. 11 Mpui miamun biŋangan Pison, da irunt iŋuaŋ' iŋuaŋ' imiŋ' wasa' i garam Hawila intapan, da intap igi gol imiŋ' gin. 12 (Da gol miŋ'a intap igi ŋarubini biŋan iyus, da gai gurun gauntan wa'a bini da tauf gri'gri'an imiŋ' nigi impru'.) 13 Mpui baŋin maŋan suda iru'run gin biŋangan Gihon, irunt iŋuaŋ' iŋuaŋ' imiŋ' wasa' intap Kus. 14 Mpui baŋin maŋan suda iru' da bits biŋangan Taigris, irunt gamp Asur marafain gan miŋ'a bida gubu' yaban. Da mpui baŋin maŋan suda iru' da iru' biŋaŋgan Yufretis.
15 Da Anutu Yawe iyu garam da itaŋin i gum miŋ'a Iden i naŋa gum gin da mpada tayaŋ' gin. 16 Da ifai nan i araŋan ini ibiani, "Gai nidzun miŋ'a gum ani sib aŋu da u buŋ' ayu da wagan, 17 da bitsinta' gai bits rima uwayant i nam bini da maisan, agu anuŋ' gada i nidzuŋgan u, i gubu' aru u gadan igi da u buŋ' amamp."
18 Da Anutu Yawe ini i uŋgan ini bina', "Anuŋ' bini i garam runta' aŋu mpadan u. Dzi buŋ' atip i gan sarimpan gan maŋan saŋ'a i rima araŋan sib." 19 Ibinigi da Araŋan iyu intap da itip apu yuŋa intap da dzufan sib aŋu gin da iyu iba da garam i tsaŋanda garam rima biŋan bida anuŋ' gin. Da biŋan idzuwai araŋan nu'a gin, da nigi isu i biŋaŋgan. 20 Ibinigi da garam irim biŋan da apu dzuf da apu buman da marapagra' miŋ'a intap sib aŋu, da bitsinta' apu igi gan bits anuŋ' ifasaŋ' i sarimpa garam igi da rima araŋan sib u. 21 Ibinigi da Anutu Yawe inaŋ da garam igiŋ' marampru' funub da itus araŋan dzabaran bits da irim iwa' ifan, da itip yamits araŋan riniubit sib. 22 Da Araŋan iyu garam dzabaran da itip isu sagat da iyu iba da garam. 23 Gubu' garam tsaŋandan da itsau' tsira' aŋu da ini, "Mai! Aruani da dzi gaŋ' maŋan saŋ'a dzi iwa'. Uruŋuŋgan iwa' imiŋ' dzi uruŋuŋgaŋ'; pai'gan iwa' imiŋ' dzi pai'gaŋ'. Anutu itip araŋan iwa' imiŋ' garamin, ibinigi da dzi nafariŋ' araŋan nabi 'sagat.' ▼
▼ 2:23ibinigi da dzi nafariŋ' araŋan nabi 'sagat':Miŋ'a nan Hibru da nan 'sagat' da 'garam' isaŋ' ruan." 24 I wain arunigi da garam inaŋ da itaŋin ramaŋgan da rinaŋgan rai da irut finiŋgan impai isu nam wain bitsinta'. 25 Da garam igi irut finiŋgan impa ragi daŋunt da rinin wamia' i ruan u.
Copyright information for `ADZ
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Genesis 37
Yosef Naŋgan Puafuban1 Yakop impa intap Kanan, gamp araŋan ramaŋgan mpada gin muŋ' ugu. 2 Yakop da narun rusan nangan ibiani:
Yosef mama' fa', udzufan 17, irut rain rusan, Yakop finin rusan Bilha da Tsilpa narun rusan, impa tayaŋ' gan dumpa gan da nuniŋ gan. Da Yosef iba da ini rain rusan igi naŋgan maisan naŋan wasi da ribaraŋan ramaŋgan. 3 Israil maran yari nidzun aŋu i Yosef iyus narun rusan fain igi, wain ibi araŋan ifufi da Yosef iwa'. Ibinigi da araŋan itip ŋarukui grigri' gunti' bini maŋan da Yosef. 4 Da gubu' araŋan rain rusan tsaŋanda bida ribaraŋan ramaŋgan irim waŋun nidzun aŋu da araŋan iyus ribaraŋan, da nugun irua' i araŋan da ifi' i nan aŋu rutin.
5 Gubu' maŋan da Yosef ipuafub da ifis i naŋgan puafuban da rain rusan. Da rain rusan riŋantagin da nugun irua' nidzun iyus i araŋan. 6 Yosef ini da rain rusan ibiani, "Agam wariŋant i dzi naŋgaŋ' puafuban dzi tsaŋandan: 7 Dzi tsaŋan agi santan impru' ruaŋ' udzuda wit punpun saŋ'a ruaŋ' miŋ'a gum wasa'. Da gubu' agi udzudan da dzi gaŋ' suŋ aŋu irai' i ruan da imunti rururuŋan aŋu yab da agamam iba miŋ' iwafi' dzi gaŋ' da irim antuŋ' iru' rutin."
8 Da rain rusan ini bina', "U maram mafur i suda kiŋ da mpada tayaŋ' agai? Ma u mani suda gudzun i aga santan?" Ribaraŋan nugun irua' nidzun aŋu i araŋan da ibugin araŋan i naŋgan puafuban da gan nangan fisagin.
9 Da araŋan itip itsaŋa nam puafuban maŋan da itip ifisin da rain rusan ini bina', "Agam wariŋantin. Dzi tip itsaŋa nam puafuban maŋan. Dzi tsaŋa gubu' da ukam da ŋantam 11 idza'a fagan da dzi."
10 Araŋan ifis i naŋgan puafuban igi da ramaŋgan da rain rusan. Da araŋan ramaŋgan impi' araŋan da ini, "U naŋgam puafuban igi ibianuŋ'? U mani rinaŋgam da dzi da raim rusam badan da idza'a fagaŋ' ru'a agu maram?" 11 Araŋan rain rusan ifis i araŋan, da bitsinta' araŋan ramaŋgan maran ifur i nan ampibiŋan iyus imiŋ' i uwayantan i araŋan naŋgan puafuban igi.
Yosef Rain Rusan Itaŋin Araŋan Rai da Garam Ismail da Iyu Ifa Idzip12 Gubu' maŋan Yosef rain rusan ifa Sekem sib i mpada tayaŋ' ribaraŋan ramaŋgan dumpa gan, 13 da Israil ini da Yosef ibiani, "U raim rusam impa tayaŋ' dumpa imiŋ' uts da gamp Sekem. Da dzi ni u atsuŋ'a raim rusam da tsaŋanda ribaraŋan.
Da Yosef ini, "Hai, ramaŋ'. Dzi buŋ' afan i."
14 Da ini da araŋan impru' ibiani, "Wafa tsaŋa raim ruas naŋgan mpadan da mpada tayaŋ' dumpa ibianuŋ'. Watsaŋa sib da watip wau sisiŋ' waba da dzi." Ibinigi da Yakop itaŋin Yosef imiŋ' bump Hibron ifan i araŋan impa imiŋ' nigi.
Gubu' Yosef fawa' sib Sekem, 15 da garam maŋan itsaŋan araŋan yuŋa miŋ'a puatsi mana' igi bafadan da igutin, "U sau wai?"
16 Da araŋan ini, "Dzi sau raiŋ' rusaŋ'. Da bida u tsaŋanda ribaraŋan gan fada gin da mpada tayaŋ' dumpa gan gin, da isaŋ' i u ntuaŋ'a ribaraŋan gan mpada gin da dzi?"
17 Da garam igi ini araŋan nifuŋgan muŋa' ibiani, "Ribaraŋan itaŋin nani rai da ifa sib. Dzi riŋant i ribaraŋan nida nan da ruan bida ani, 'Agi fada Dotan.'"
Ibinigi da Yosef yatsuŋ' rain rusan da iwa' da ribaraŋan santan imiŋ' Dotan. 18 Da bitsinta' gubu' ribaraŋan tsaŋandan Yosef fada rugunti' i ribaraŋan da musa bawa'an, da yudzu nan i isa araŋan funub. 19 Da ini da ruan ini bina', "Ari' tsaŋan! Garam puafuba funub aŋu ugu iba. 20 Ya'! Agi isa araŋan funub da tapuda ru'a ntsuf uta' ani maŋan, da nani apu buman maŋan igara araŋan funub. Da agi natsaŋa i gan naŋgan puafuban igi nakap nidzun nabianuŋ'."
21 Gubu' Ruben riŋanta i nan ribaraŋan tipan igi da yintsa' nan i rima araŋan sib sinuŋ' ribaraŋan baŋiŋgan da ini, "Agi anuŋ' isa araŋan funub u. 22 Agi ruŋgaŋ' anuŋ' suda baŋi bi'. Watapu waru' ntsuf mpui ri'a gin miŋ'a nam dadauntan ani, da anuŋ' wayada araŋan u." Ruben ini nan ibinigi i maran ifur i rima araŋan sib da tipa uda araŋan maradzigin aŋu badan da ramaŋgan.
23 Ibinigi da gubu' Yosef bawa'an da rain rusan, da ribaraŋan impuŋ araŋan da igru' i gan ŋarukui gan gri'gri' gunti' bini igi sinuŋ' 24 da iyu araŋan ifan da itapu iru' ntsuf mpui ri'a gin igi.
25 Ribaraŋan impru' ruan impai i naŋa i gada nam, da irai' i maran da itsaŋan garam Ismail ruta gan kamiran miŋ'a gamp Giliat bada i ru'a Idzip. Gan kamiran iyu nam bunump bida ani iyus: asam ma wasub wasub da gai gurun gaunt wa'a bini. 26 Yuda ini da rain rusan ini bina', "Bida agi isa raiŋgaŋ' funub da buafira agi naŋgaŋ' suda baŋi bi' igi, da nigi nabu rim agi sib nabianuŋ'? 27 Agi nataŋin araŋan nafan da rib Ismail badan aga, nasu mama' gum uta' aŋu, da agi anuŋ' wayada baŋiŋ' i araŋan maŋan u. Nigi agi raiŋgaŋ', agi bi' gaŋ' rururuŋan." Da rain rusan iyu nan igi iyab. 28 Da gubu' garam Midian suba nam bunump fain bawa'an da Yosef rain rusan yuntap i araŋan iyab sinuŋ' ntsuf da itaŋin araŋan da garam Ismail igi (nida Midian gin). Da garam igi irim nam bunump 20 silva, barabin gan isaŋ' 200 gram, da iyu araŋan iru' Idzip.
29 Da gubu' Ruben batipa fada ntsuf da sauda Yosef wasi da waŋun ibarabin nidzun aŋu da igari ŋarukui gan. 30 Da araŋan itip ifan da rain rusan da ini, "Ai! Yosef anuŋ' ruŋ' impa ntsuf aga u. Dzi nabu ni nan nabianuŋ'?"
31 Ida ribaraŋan yis nuniŋ maŋan funub da iyu Yosef ŋarukui gan da ifiru i bi'. 32 Da ribaraŋan iyu ŋarukui igi ifan da ramaŋgan. Da ini bina', "Aga wa' da ŋarukui ani. Da watsaŋan. Mani u naruŋgam ŋarukui gan ani ma ima'?"
33 Raman isru'gin da ini, "Hai, dzi naruŋgaŋ' ŋarukui gan araŋan ani. Apu buman maŋan igara araŋan funub da itsiar fafarab da iga sib. O dzi naruŋgaŋ' Yosef!" 34 Yakop nugun ibarabin nidzun aŋu i naruŋgan, ibinigi da igari ŋarukui gan da yatsuf ŋarukui raŋa rutin, da iraŋ i naruŋgan gubu' ampibiŋan aŋu imiŋ' ibinigi. 35 Araŋan narun rusan marub da finam santan iba i yafada araŋan waŋun, da bitsinta' araŋan ibugin da ini, "Ima'. Dzi buŋ' araŋ aŋu nabiani nasaŋ' dzi tipa atsuŋ'a naruŋgaŋ' i garam mampan gampan." Da Yakop iraŋ imiŋ' ibinigi aŋu.
36 Da gubu' arigi da rib Midian iyu Yosef ifa Idzip da itaŋin araŋan da Potifar, garam suda gudzun i garam siŋa-ari muntida sib i Kiŋ Farau, da araŋan isu i gan mama' guman uta' aŋu.
Copyright information for `ADZ
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Genesis 471 Ibinigi da Yosef ifani da Kiŋ Farau ini bina', "Dzi ramaŋgaŋ' da raiŋ' rusaŋ' mpada intap Kanan ugu ibawa' sib. Ribaraŋan iba intiŋ da dumpa gan da makau gan da nam bunumpan santan, da iba mpa imiŋ' intap Gosen da aruani." 2 Araŋan ipiriaŋ' rain rusan 5 da ifa rut imunti Kiŋ Farau maraŋgan.
3 Da kiŋ iguti ribaraŋan ini bina', "Agam inaŋ gumam idzuwai?"
Da ribaraŋan ini, "U garam gumam agai ani garam mpada tayaŋ' dumpa yatsuŋ' ramaŋ' rusaŋ' sanaban musa naŋan." 4 Da ribaraŋan ini da araŋan impru' ibiani, "Aga ba i mpada nani pas aŋu, i gubu' fus tsira' nam mariŋ'a sib iwa' Kanan da u garam gumam apu gan isau sai i gadan. Ibinigi da u garam gumam agai ani igaib ruŋgaŋ' da agu i u gaiba agai da aga fampada intap Gosen."
5 Ibinigi da Kiŋ Farau ini da Yosef ibiani, "U ramaŋgam da raim rusam iba da agu; 6 da intap Idzip ani santan isu u naŋgam da wapiriaŋ' nasaŋ' u maram aridagin. Bida u maram furan da wataŋin ramaŋgam da raim rusam i intap bini Gosen. Da bida u tsaŋanda ribaraŋan gan fain wa'a bini yusan i sanab mpada tayaŋ' apu santan da nampa tayaŋ' dzi makau gaŋ' nampru' nabinigi."
7 Ibinigi da Yosef ifa yu ramaŋgan iba munti Kiŋ Farau maraŋgan. Da Yakop ifinti kiŋ i nan bini, 8 da kiŋ igut i araŋan da ini, "Agu udzufam wayawai?"
9 Da Yakop ini da kiŋ ibiani, "Dzi udzufaŋ' ntsuŋ'a mpada yuŋan da aruani isaŋ' 130 aŋu, da wasaŋ' dzi ramaŋgaŋ' da rumpuŋgaŋ' udzufan ntsuŋ'a mpada yuŋan u. Da dzi wa' da barabin ampibiŋan impru'." 10 Yakop ini nan sib da ifinti Kiŋ Farau da itaŋin araŋan rai da ifan. 11 Ibinigi da Yosef itaŋin intap bini Rameses miŋ'a Idzip da ramaŋgan da rain rusan impa gin ibi kiŋ nidan. 12 Da Yosef irim nam gadan da ramaŋgan da rain rusan da ramaŋgan utupan santan yatsuŋ' narun ruas wayawai ibinigi.
Yosef Irim Ampan Sib i Gubu' Maŋits13 Gubu' fus tsira' imiŋ' gubu' gunti' biŋan da nam gadan santan imariŋ' sib, da garam gar sib aŋu Idzip da Kanan impa asub i maŋits. 14 Yosef iyu moni santan ampan Idzip da Kanan suba nam gadan gin da iyu iba rim i kiŋ uŋaran. 15 Gubu' ampan Idzip da Kanan santan moni gan ntsupan, da rib Idzip iba da Yosef da ini, "Warim aga sib i nam gadan, i aga buŋ' amamp i maŋits. I aga moni gaŋ' santan intsup sib wa!"
16 Da Yosef ini, "Da bidanigi da agam wayu apu gam waba da dzi da dzi buŋ' arim nam gadan da agam i muŋa' gan." 17 Ibinigi da ribaraŋan iyu hos, dumpa, nuniŋ, makau da doŋki gan iba da Yosef i suba nam gadan. Da Yosef irim ribaraŋan santan sib i nam gadan isaŋ' udzuf arigi.
18 Gubu' udzuf arigi ntsupan da atupa udzuf fa' da ribaraŋan itip iba da Yosef da ini, "O garam tsira'! Aga wasaŋ' dziginda barabin gaŋ' i agu u. Aga moni gaŋ' da apu gaŋ' santan intsup sib da isu agu gam. Da aga naŋgaŋ' maŋan ruwamiŋ' i riman da agu i suba nam gadan gin u. Ima'. Agai aŋu da gaŋ' intapaŋ'. 19 Warim aga sib i aga anuŋ' mampa i maŋits da aga intapaŋ' miŋ'a uta' u. Wayu agai da intapaŋ' nasub dzafain i nam gadan. Da aga nasu kiŋ garam guman da sagat guman uta' aŋu, da intapaŋ' buŋ' asu kiŋ gan. Warim nam gadan da agai i aga anuŋ' mampan, da warim nam yamun da agai i intap anuŋ' miŋ'a uta' u."
20 Ibinigi da Yosef irim nam gadan isu nam ntsuman i rib Idzip intapan santan isu kiŋ naŋgan, iru' i nam maŋits tsira' wayada garam Idzip santan. 21 Da Yosef inaŋ garam Idzip santan miŋ'a gubu' yaban da gubu' ru'an isu Kiŋ Farau garam guman uta' aŋu i naŋa i guman. 22 Da intap Yosef mamida udan, da garam anutu wain i anutu umpur intapan, i kiŋ impa tayaŋ' ribaraŋan da isaŋ' i nam gadan. I wain igi da ribaraŋan rugif intapan ragun. 23 Yosef ini da ampan santan ibiani, "Agam sib aŋu wariŋantin, gubu' aruani da dzi yu agam da intapam isub dzafain isu Kiŋ Farau naŋgan. Da nam yamun aruani, agam wayu da wafa ntaŋ i gumam ruga rugam. 24 Gubu' nam igi suda nidzun sib da agam waufum nasaŋ' 5. Da warim 5 igi gan bits nafan da kiŋ, da agam wayu gam faban igi gan 4 i agam utupam gadan da ntaŋan.
25 Da ribaraŋan ini, "Garam tsira', u rim aga sib ŋarubini, da aga rubuŋ' ampa marata'. Aga taga ruaŋ' i suda kiŋ garam guman uta' aŋu." 26 Ibinigi da Yosef yudzu nan maŋan isu nan faidagin imunti wasa' i garam Idzip, i bida gubu' nam ati'an da natsaf 5 igi gan bits nasu kiŋ gan. Da nan igi ruŋ' imunti da gubu' aruani ibinigi. Da garam anutu wain i anutu umpur intapan aŋu da kiŋ anuŋ' iyu u.
Yakop Nangan Gutagin27 Garam Israil impai imiŋ' intap Gosen miŋ'a Idzip da iyu intap imiŋ' nigi, da isaŋ' nidzun aŋu i nam bunump da irim narun rusan iyus aŋu. 28 Yakop impai Idzip isaŋ' udzuf 17, da mpru' araŋan udzufan santan mpada rutin igi isaŋ' 147. 29 Yakop gubu' gan naŋa i mampan basuda uts, da inu' naruŋgan Yosef ba da ini rutin ibiani, "Bida u maram arida nidzun aŋu i dzi da warim baŋim waru' dzi faga rampuat da wataga ruam nidzun aŋu da dzi i u anuŋ' rima dzi i gamp Idzip ani u, 30 gubu' dzi mampa sib da watip wau dzi nawa' sinuŋ' gamp Idzip da wafarim dzi nampru' da ramaŋ' rusaŋ' i gampan giŋ'a gin."
Da Yosef ini, "Hai, ramaŋ'! Dzi buŋ' anaŋ nabi u nidan." 31 Da Yakop ini, "Watsarif ruam nidzun aŋu da dzi." Yosef itaga ruan nidzun aŋu da raman, da Yakop irim antuŋ' iru' gan rabi' gan giŋ'a gin da irim daŋki gin.
Copyright information for `ADZ
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Genesis 48
Yakop Irim Baŋin Ragun i Ifraim da Manase1 Gubu' fain fada sib da Yosef iyu sisiŋ' i araŋan ramaŋgan giŋ'a rinin. Ibinigi da araŋan iyu narun rusan marub iru' igi, Manase da Ifraim, ifan i tsaŋanda Yakop. 2 Gubu' Yakop uda sisiŋ' i narun Yosef bada i tsaŋanda araŋan, da araŋan riniuruŋgan pas rumiŋ'an da intiŋ ruan i rabi' gan da impa iyab.
3 Yakop ini da Yosef, "Anutu Nampaŋ Wain iwa' da dzi imiŋ' Luts miŋ'a intap Kanan da ifinti dzi imiŋ' nigi 4 da ini ibiani, 'Dzi buŋ' arim yaŋin ampibiŋan da agu da u yaŋiŋgam buŋ' autus i ruan nasu garam utup tsira' biŋan. Da dzi buŋ' arim intap aruani da u yaŋiŋgam taptap nasu i nam bunumpan nantiŋ.' 5 Da, Yosef, u narum rusam marub iru' wa'a gamp Idzip ani muŋ' da dzi musa badan da isu dzi gaŋ'; Ifraim da Manase buŋ' asu dzi naruŋ' rusaŋ' nidzun nabi Ruben da Simion. 6 Da bida u narum rusam fain wa'a bampan i mama' iru' ani da buŋ' asu u gam. Da intap nida faba bafadan da ribaraŋan buŋ' ama'. Da buŋ' ampa wasa' i Ifraim da Manase yaŋin rusan aŋu. 7 Dzi ni nan igi i gubu' dzi miŋ'a Padan Aram badan ugu da Retsel imamp imiŋ' sanab, uts aŋu da gamp Efrata imiŋ' intap Kanan da irim nugu barabin tsira' biŋan da dzi i u rinaŋgam. Da dzi rim araŋan i sanampun riŋan fada Efrata" (nigi Betlehem).
8 Gubu' Israil raraba Yosef narun rusan marub igi da igutin, "Maŋa narun rusan igi?"
9 Da Yosef ini, "Ramaŋ'! Mama' iru' ani dzi naruŋ' rusaŋ' Anutu riman da dzi miŋ'a ani."
Da Israil ini, "Da wayu mama' igi waba da dzi nafinti." 10 Gubu' arigi da Israil maran isap da watip tsaŋanda nam bini u, i araŋan ifufi funub. Ibinigi da Yosef iyu narun rusan igi iba uts aŋu da ramaŋgan Yakop, da yari baŋin ragun gin da itsutsuf. 11 Yakop ini ibiani da Yosef, "Dzi maraŋ' wafur i tipa tsaŋanda agu maram u, da bitsinta' Anutu irim dzi sib i dzi tsaŋanda agu mpru'an da narum rusam." 12 Da Yosef ibibi narun rusan sinuŋ' ramaŋgan Yakop da yidza' fagan da itauf maran iru' intap imiŋ' raman maran. 13 Yosef igif Ifraim i baŋi bini da yusu ifa Israil baŋi yas da igif Manase i baŋi yas da yusu ifa Israil baŋi bini, i araŋan mama' miamun. 14 Da bitsinta' Israil irai' i baŋin bini da ibarim ifa ragun i mama' isi' Ifraim gudzun. Da irai' i baŋin yas da ibarim ifa ragun i mama' miamun Manase gudzun. Ibinigi da Israil anuŋ' yatsuŋ' sanampun rima baŋi bini ragun i mama' miamun da gubu' rima mirimp.
15 Da ifinti Yosef ibiani,
"Anutu aru muŋ' da dzi rumpuŋgaŋ' Abraham
da dzi ramaŋgaŋ' Isak pumu'an ugu
da mpada tayaŋ' dzi da gubu' sib aŋu
badan da bawa'an da gubu' aruani,
16 da Aŋira aru rima dzi sib i barabin mara maran sib aŋu
nafinti mama' marub iru' ani.
Da buŋ' afariŋ' dzi biŋaŋgaŋ' da rumpuŋgaŋ' Abraham
da ramaŋgaŋ' Isak biŋaŋgan nayab i ribaraŋan,
da yaŋiŋgan nautus i ruan nasu tsira' namiŋ' intap.'
17 Gubu' Yosef tsaŋanda ramaŋgan rima baŋin bini yaba Ifraim gudzun, da waŋun i barabin gin, ibinigi da Yosef igif Yakop baŋin da inaŋ i ra'a gin sinuŋ' Ifraim gudzun da barima fada Manase gudzun. 18 Da ini, "A̛a ramaŋ'! Nani mama' miamun. Da warim baŋim bini nayab i araŋan gudzun."
19 Da bitsinta' Israil ibugin da ini, "Dzi sru'gin, dzi naruŋ'! Dzi sru'gin i araŋan yaŋiŋgan buŋ' awa' nasu garam utup tsira' maŋan nabinigi. Da bitsinta' araŋan raiŋgan isi' ani yaŋiŋgan buŋ' awa' nayus araŋan gan da nasu garam utup ampibiŋan aŋu." 20 Ibinigi da Israil ifinti rib iru' igi da gubu' arigi ibiani,
"Garam Israil nifun buŋ' agamp agu biŋaŋgam i nan fintidan da nani,
'Anutu nafinti agam nabi Ifraim da Manase.'"
I sanab igi da itaŋin Ifraim isu miamun i Manase.
21 Da Israil ini da Yosef, "Dzi su uts i mampan, da Anutu buŋ' arut agu da nau agu natip nafa u tafam rusam intapan. 22 Mamai firiri' Sikem igi dzi rim isu u naŋgam, da dzi warim da u raim rusam u. Ima'. Dzi yis garam Amor i gaŋ' bainataŋ' da dampa gaŋ' i uda intap igi."
Copyright information for `ADZ
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Genesis 39
Yosef da Potifar Finiŋgan Nangan1 Gubu' garam Ismail uda Yosef ru'a Idzip ugu da Potifar irim nam ntsuman da ribaraŋan da iyu Yosef isu gan mama' guman uta' aŋu. Potifar igi isu gudzun i kiŋ Idzip garaman siŋa-ari muntida sib i araŋan. 2 Yawe irut Yosef, da gum santan Yosef naŋan miŋ'a garam gudzuŋgan uŋaran iwa' ŋarubini biŋan aŋu. 3 Potifar itsaŋan da isru'gin ibi Yawe irut Yosef da inaŋ nam santan Yosef naŋan iwa' ŋarubini aŋu, 4 ibinigi da nugun inuf nidzun aŋu i Yosef da itaga araŋan isu i gan garam guman mpada tayaŋ' araŋan uŋaran mpru'an da araŋan naŋgan santan. 5 Miŋ'a gubu' aru Potifar taŋinda araŋan mpada tayaŋ' i nam santan igi da fadan, da Yawe ifinti Potifar naŋgan santan, miŋ'a uŋaran da gan guman wasa', i wain iru' Yosef. 6 Ibinigi da Potifar itaŋin Yosef impa tayaŋ' araŋan naŋgan santan. Da maran wafur nan maŋan i nida yaba i naŋgan santan igi maŋan u, ima', da bitsinta' nam gadan araŋan gadan aŋu.
Yosef igi iyiŋ' garam mara urun da maran bini aŋu. 7 Gubu' fain fada sib da Potifar finiŋgan iyafi un nidzun aŋu i Yosef da ini bina', "Dzi ni u badan da agi giŋ'an."
8 Da bitsinta' Yosef ibugin da ini, "U tsaŋan sib wa! Dzi garam gudzuŋgaŋ' itaŋin dzi i mpada tayaŋ' araŋan uŋaran da gan naŋgan santan, da maran wafur i nam maŋan u. 9 Maŋa wasu gudzun tsira' ibi dzi imiŋ' uŋar aruani u. Ima'. Dzi garam gudzuŋgaŋ' wapa' dzi i nam maŋan u, da bitsinta' agu aŋu, i wain araŋan finiŋgan agu. Da dzi nabu naŋ sanab asub maisan igi nabianuŋ'? Nigi buŋ' abi nam maisan tsira' biŋan dzi naŋan da Anutu." 10 Da sagat igi rurim udzuŋ da Yosef mai' mai' i ruta araŋan giŋ'an, da bitsinta' Yosef ibugin da wasu uts da araŋan.
11 Gubu' maŋan da Yosef yataŋ' uŋar wasa' i naŋa guman da garam gum maŋan wampai nigi u. 12 Potifar finiŋgan impuŋ araŋan ŋarukui gan ufiak da ini rutin, "Waba da agi giŋ'!" Da bitsinta' Yosef isagru' ŋarukui gan rai imiŋ' araŋan baŋiŋgan da irunt iwa' sinuŋ' uŋar. 13 Gubu' araŋan tsaŋanda ŋarukui ruŋ' miŋ'a araŋan baŋiŋgan da Yosef runta wa'an, 14 da araŋan inu' garam guman da ini, "Agam watsaŋan garam Hibru araga. Dzi gabuŋgaŋ' iyu garam araga iba agi uŋaraŋ' i rima rini mia' tsira' da agi. Araŋan yataŋ' ba i arimpa dzi, da dzi rim uŋa'. 15 Da gubu' araŋan riŋanta i dzi rima uŋa', da itiri ŋarukui gan rai iru' da dzi, da irunt iwa' bia' mana'."
16 Potifar finiŋgan rugif ŋarukui igi ragun isaŋ' gabuŋgan bawa'an. 17 Da araŋan ifis i nan ibiani da gabuŋgan, "Mama' gum uta' Hibru aru agu uda bada agi uŋaraŋ' ugu yataŋ' uŋar da dzi i naŋa asub i dzi. 18 Da dzi rim uŋa' da araŋan itiri ŋarukui gan rai iru' da dzi da irunt iwa' mana'." 19 Gubu' Yosef garam tsira' gan Potifar riŋanta i finiŋgan nangan fisa i Yosef naŋgan naŋa rutin da nugun itsakia tsira' biŋan aŋu. 20 Da irim Yosef i karabus imiŋ' uŋar karabus kiŋ rima garam naŋa asub in ugu.
Da bitsinta' Yosef mpada karabus, 21 da Yawe irut araŋan da inaŋ bini gin da inaŋ garam mpada tayaŋ' uŋar karabus igi maran yari nidzun aŋu i Yosef. 22 Ibinigi da garam arigi itaŋin Yosef i mpada tayaŋ' gum da garam karabus santan. 23 Garam mpada tayaŋ' uŋar karabus igi maran wafur i tsuwara gum Yosef naŋan u, wain ibi Yawe irut araŋan da irim araŋan sib i naŋa nam santan wa'a bini.
Copyright information for `ADZ
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Genesis 42
Yosef Rain Rusan Iba Idzip1 Gubu' Yakop riŋanta i nan bida wit miŋ'a Idzip, da ini da narun rusan ibiani, "Ama'! Agam ibumpa irarab rumaram ibinigi? 2 Dzi riŋant i nan i wit imiŋ' Idzip. Agam waru' da wayu agi gaŋ' fain, i agi mamamp i maŋits i."
3 Ibinigi da Yosef rain rusan 10 iru' i uda wit miŋ'a Idzip. 4 Da bitsinta' Yakop wataŋin Benyamin, Yosef raiŋgan isi' igi, warut rain ruas fain igi ifan u. Irat i Benyamin mawa' da barabin. 5 Ibinigi da Israil narun rusan irut ampan fain ru'a Idzip i uda wit impru' ruan ifan, i gubu' tsira' nam gadan ma'an iwa' intap Kanan ibinigi.
6 Gubu' Yosef suda garam gudzun tsira' miŋ'a Idzip da isu wain i rima wit da ampan santan barima nam ntsuman gin. Da rain rusan ibawa' da yidza' fagan da itauf maran iru' intap imiŋ' araŋan maran. 7 Gubu' aru Yosef tsaŋanda rain rusan da ifariŋ' ribaraŋan sib, da bitsinta' irib inaŋ ruŋgan ibi garam maŋan da ini nan nampaŋ da ribaraŋan da igutin ini bina', "Agam imiŋ' anuŋ' iba?"
Da ribaraŋan ini, "Aga miŋ' intap Kanan iba i uda nam gadan."
8 Yosef ifariŋ' rain rusan sib, da rain rusan wafariŋ' araŋan u. 9 Da Yosef maran ifur gan naŋgan puafuban muŋ' tsaŋanda rain rusan idza'a fagan rutin ugu, da ini bina', "Agam garam bada i rima ipiap i agai igi da tsaŋanda aga gampaŋ' da sru'agin i ba-isa agai."
10 Da ribaraŋan ini bina', "Garam tsira', ima'. U garam gumam agai iba i suba nam i nam gadan. 11 Aga santan ani ramaŋgaŋ' bitsinta' aŋu. U garam gumam agai ani garam nan nidzun; aga anuŋ' garam rima ipiap u."
12 Da Yosef ini, "Ima'. Agam iba i tsaŋanda aga gampaŋ' i bida anuŋ' da agam ba-isa agai."
13 Da ribaraŋan ini, "O garam tsira', ima'. Aga 12, aga ramaŋgaŋ' bitsinta', da aga 10 aŋu iba i uda nam gadan da aga ramaŋgaŋ' irut aga raiŋgaŋ' isi' impa muŋ', da aga raiŋgaŋ' maŋan itaŋin aga rai."
14 Yosef rurim udzuŋ' da ini, "Ima'. Nan ibi aru dzi nidan da agam. Agam garam rima ipiap i agai. 15 Da dzi buŋ' aintsa' agam nangam nabiani: dzi ni nan nidzun da agam i Farau nampaŋgan, agam wasaŋ' i fadan bida agam raiŋgam isi' igi mamida i badan. 16 Agam wataŋin agamam bits nafan da nau agam raiŋgam isi' igi naba. Da agam santan buŋ' ampa karabus. Da aga natsaŋan agam nangam nidan igi bida nan nidzun ma ima'. Bida ma'an da dzi ni nan nidzun da agam i Kiŋ Farau nampaŋgan, agam garam rima ipiap i agai." 17 Da irim ribaraŋan i karabus isaŋ' gubu' iru' da bits.
18 Wa'a gubu' iru' da bits, da Yosef ini da ribaraŋan ibiani, "Dzi garam rata i Anutu, ibinigi da dzi wasaŋ' isa agam funub bida agam naŋa nam bida dzi nidan. 19 Bida agam garam nan nidzun da wataŋin raiŋgam bits nampa karabus namiŋ' ani da agam santan wayu wit nafa i gam ribam mpada maŋits. 20 Da agam wau raiŋgam isi' igi naba da dzi i dzi sru'agin bida agam ini nan nidzun. Agam naŋa bidanigi da agam wasaŋ' mampan u." Da ribaraŋan itaga ruan i Yosef nangan.
21 Da ribaraŋan ini nan da ruŋgan ibiani, "Nan nidzun biŋan! Agi naŋgaŋ' naŋa yaba i raiŋgaŋ' Yosef ugu muŋa' gan ani. Agi tsaŋa raiŋgaŋ' waŋu barabin gan da gubu' maragab raŋa gampunda ruan da agi ugu, da agi wagaib araŋan u. Ibinigi da barabin ani iwa' da agi."
22 Da Ruben ini, "Dzi ni wai da agam? Dzi ni agam anuŋ' naŋa nam asub maŋan yaba i mama' igi. Da bitsinta' agam anuŋ' iriŋant i nan u. Aruani da agi yu barabin muŋa' i araŋan naŋgan mampan." 23 Ribaraŋan wasru'gin ibi Yosef isru' i nan ribaraŋan nidan da ruan igi u, i wain ibi garam itama i nan imunti wasa' i Yosef da rain rusan. 24 Da itiri ribaraŋan rai da ifa maŋan da iraŋ. Ntsupa sib da araŋan itip iba da ini nan da ribaraŋan. Araŋan ini da garam gum impuŋ Simion da idzur araŋan imiŋ' i rain rusan maran.
25 Yosef ini da gan garam guman i faraŋ'a wit ru'a ribaraŋan bekan da tipa faraŋ'a ribaraŋan silva gan ragun gin ru'a bek ruga rugan saŋ'a santan, da rima nam gadan i rima ribaraŋan sib i sanaban tipa fadan. Da mama' gum inaŋ isaŋ' Yosef nidan. 26 Ntsupa sib da ribaraŋan idzur bek wit iyab doŋki gan da ifan. 27 Gubu' ribaraŋan yuŋa fawa'a mumai wasa' maŋa giŋ'a gin da ribaraŋan maŋan ikira' bekan i rima nam gadan da doŋki gan da itsaŋan silva gan miŋ'a bek nifun aŋu. 28 Da inu' rain rusan ini bina', "Aitsaŋan! Ribaga tip ifaraŋ' dzi silva gaŋ' iru' dzi bekaŋ'."
Ribaraŋan nugun isantan ruan da irat da irarab ru maran da ini da ruan, "Nam idzuwai gan ani da Anutu inaŋ ibiani da agi?" 29 Gubu' ribaraŋan bawa'a sib da raman Yakop i intap Kanan, da ifis i nam santan wa'an da ribaraŋan ugu. Da ini bina', 30 "Garam gudzun tsira' mpada tayaŋ' Idzip ini nan tsira' aŋu iyab i agai da idzur nan i agai ini aga garam rima ipiap i ribaraŋan gampan. 31 Da bitsinta' aga ni da araŋan, 'Aga garam nan nidzun; aga anuŋ' garam rima ipiap u. 32 Aga 12, aga ramaŋgaŋ' bitsinta'. Da aga raiŋgaŋ' maŋan itaŋin aga rai, da aga raiŋgaŋ' isi' rurut aga ramaŋgaŋ' impa Kanan.' 33 Da garam gudzun tsira' mpada tayaŋ' intap igi ini da agai ibiani, 'Sanab dzi tsaŋanda agam bida garam nan nidzun buŋ' abiani: Agam wataŋin agamam bits narut dzi nampai. Da agam wayu nam gadan wafa i gam utupam nam gadan ma'a gin aga. 34 Da bitsinta' agam wau raiŋgam isi' igi naba da dzi da dzi buŋ' asru'gin nabi agam anuŋ' garam rima ipiap u, agam garam nan nidzun. Da dzi buŋ' ataŋin agam raiŋgam nabia' da agam. Da agam isaŋ' yuŋa aga gampaŋ' da naŋa gumam da suba nam in saŋ'a maraŋgam furan.'"
35 Da ribaraŋan iyats gan bek witan da itsaŋa silva gan miŋ'a saŋ'a gan bek witan ruga rugan. Gubu' ribaraŋan ruta ramaŋgan tsaŋanda silva igi da ribaraŋan irat. 36 Ribaraŋan ramaŋgan Yakop ini da ribaraŋan ibiani, "Agam aŋu inaŋ da dzi naruŋ' rusaŋ' iru'run maran ima'. Yosef maran ima', da Simion maran ima'. Da aruani da agam ini tipa uda Benyamin fada sinuŋ' dzi. Agam naŋgam naŋan bidanigi da dzi buariŋ' barabin gin!"
37 Da Ruben ini da raman ibiani, "Ramaŋ'. Wataŋin araŋan ba dzi baŋiŋgaŋ'. Dzi buŋ' ampa tayaŋ' araŋan nasaŋ' dzi tipa uda araŋan badan da agu. Da bida dzi mamida tipa uda Benyamin badan da agu ida wais dzi naruŋ' rusaŋ' marub iru' aga funub."
38 Da bitsinta' Yakop ini ibiani, "Dzi naruŋgaŋ' wasaŋ' i ruta agam ru'an u, i araŋan raiŋgan imamp sib da araŋan runta' aŋu ruŋ' impai. Da bida barabin wa'a da araŋan i sanab da barabin igi buŋ' ais dzi funub, i dzi fufi sib."
Copyright information for `ADZ
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Genesis 281 Ibinigi da Isak inu' Yakop ba da ifinti da ifai nan gin, "Agu anuŋ' uda sagat Kanan maŋan u. 2 Wauri' da wafa rinaŋgam ramaŋgan Betuel gampan miŋ'a intap Mesopotemia, da wau gayaŋgam Laban naruŋgan finam maŋan. 3 Anutu Nampaŋ Wain Tsira' nafinti agu da nautus i u yaŋiŋgam nasu garam wain wain ampibiŋan. 4 Anutu narim nam fintidan da agu da gam yaŋiŋgam nabi nam fintidan ragada muŋ' da Abraham ugu. Da intap aru Anutu riman da Abraham ugu da u mpada suda marawampua gin ani nasu agamam." 5 Isak ini ibinigi sib da itaŋin Yakop ifa Mesopotemia da Laban, Betuel garam Aram ugu naruŋgan. Laban igi Yakop da Isau rinaŋgan Rebeka nafuŋgan.
6 Da Isau iriŋant i nan ibi Isak irim nan fintidan sib da Yakop da itaŋin araŋan ifa Mesopotemia i uda sagat miŋ'a nigi, da ipa' araŋan i anuŋ' uda sagat Kanan maŋan u. 7 Da Isau iriŋant ibi Yakop yataŋ' waraŋ' i ramaŋgan da rinaŋgan nangan da ifa Mesopotemia sib. 8 Gubu' arigi da Isau uwayant ipu' i ramaŋgan Isak buginda sagat Kanan igi. 9 Ibinigi da Isau ifan da Ismail, Abraham naruŋgan marub ugu, da itip iyu Ismail naruŋgan Mahalat, Nebaiot nafuŋgan finam, impru' da finin rusan iru' ugu.
Yakop Naŋgan Puafuban Miŋ'a Betel10 Yakop itaŋin gamp Birsiba rai da ifa i wa'a gamp Haran. 11 Gubu' araŋan wa'a mumai furis wasa' maŋan da igiŋ' igi, i gubu' iru' sib. Araŋan iyu tauf maragaŋaf da yis gudzun gin isu unubin da igiŋ' marampru'. 12 Da araŋan ipuafub da itsaŋan antim gunti' biŋan wain miŋ'a intap da buntun fawa'a gunuŋun, da itsaŋan Anutu aŋira gan ru'an da yaban. 13 Da itsaŋan Yawe muntida waguŋ' gin da nidan, "Dzi Yawe, u rumpuŋgam Abraham da ramaŋgam Isak Anutu gan. Intap aru u giŋ'a gin igi, Dzi buŋ' arim da agu da yaŋin rusam. 14 U yaŋiŋgam buŋ' awa' nasaŋ' intap ŋaruntsuaf, da buŋ' ampa nadzaraŋ nafa gubu' yaban da gubu' ru'an da dzra' da fi'. Miŋ'a agu da yaŋin rusam da garam intap utup utup santan buŋ' ayu nam fintidan. 15 Da wariŋantin, dzi buŋ' arut agu da nampa tayaŋ' agu i sanab idzuwai u fada gin, da dzi buŋ' atip nau agu naba intap aruani. Dzi buŋ' anaŋ nam sib aŋu dzi nidan da tagadan da agu nasu nidzun, da dzi wasaŋ' i taŋinda agu rai u."
16 Yakop maran ita' da ini i waŋuŋgan, "Nan nidzun biŋan, Yawe impai ani, da dzi wasru'gin u." 17 Araŋan irat da ini bina', "Mumai aruani inaŋ dzi rat funub aŋu. Mumai aruani isu Anutu uŋaran da gunuŋun muantsi nifuŋgan."
18 Pisa tata' maratait da Yakop iyu tauf suda unub in ugu da yantuŋ' iyab isu nam maran rufuran. Da iyats madamin iyabin i santiŋ'a bida Anutu mumai gan mararam igi. 19 Yakop ifariŋ' mumai arigi biŋaŋgan Betel—waiŋgan 'Anutu uŋaran'. Garam mpada nigi muŋ' ifariŋ' gamp igi biŋaŋgan Luts. 20 Yakop itsaf ruan nidzun aŋu da Yawe ini bina', "Anutu, bida u ruta dzi da mpada tayaŋ' dzi bini i sanab gunti' dzi nida fada gin da u rima nam gadan da ŋarukui da dzi, 21 da bida dzi ba tipa wa'a ramaŋgaŋ' gampan ŋarubini da nigi da agu Yawe buŋ' asu dzi Anutu gaŋ'. 22 Da tauf aru dzi antuŋ'an ani naraga mumai aruani nasu U Anutu uŋaram tsarifa Agu gin. Da nam santan u riman da dzi—dzi buŋ' afab nasaŋ' 10 da narim 10 igi gan bits da agu."
Copyright information for `ADZ
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Genesis 40
Yosef Iragi Kiŋ Garaman Iru' Naŋgan Puafuban Waiŋgan Wasi1 Gubu' fain ifa sib raiyi da kiŋ Idzip garam gudzuŋgan iru'run, maŋan mpada tayaŋ' garam tipa wain gurun da maŋan mpada tayaŋ' garam taida bret, inaŋ asub imiŋ' kiŋ maraŋgan. 2 Kiŋ Farau nugun irua' nidzun i garam gudzuŋgan iru' igi, 3 da irim i karabus imiŋ' garam siŋa-ari gudzuŋgan uŋaran naŋa gumin, aru Yosef mpada gin ugu. 4 Da garam siŋa-ari gudzuŋgan itaŋin Yosef i mpada tayaŋ' garam iru' igi, da araŋan impa tayaŋ' gin.
Mpada karabus igi gubu' fain sib 5 da idziaŋ maŋan, da garam iru' igi—garam mpada tayaŋ' kiŋ wain gurun gan ugu da garam mpada tayaŋ' kiŋ uŋaran taida bret in ugu—iguruan puafuban. Da gan naŋgan puafuban iru' igi waiŋgan ruga rugan. 6 Da gubu' Yosef batsaŋanda ribaraŋan da tata', da itsaŋan rib iru' igi waŋun ibarabin da maran nidzun imais wasi. 7 Da igutin, "Wain idzuwai da agam waŋum ibarabin?"
8 Da rib iru' igi ini da araŋan ibiani, "Aga iru' ani itsaŋan nam puafuban da idziaŋ ugu. Da garam ima' i dziwara i waiŋgan da agai."
Da Yosef ini da garam iru' igi ibiani, "Anutu runta' isu wain i dziwara i nam puafuban. Da agam wani agam naŋgam puafuban agam tsaŋandan igi da dzi."
9 Ibinigi da garam mpada tayaŋ' kiŋ wain gurun gan ifis i naŋgan puafuban da Yosef ibiani, "Miŋ'a dzi naŋgaŋ' puafuban da dzi tsaŋan bru' wain maŋan muntida dzi maraŋ'. 10 Bru' wain igi baŋin iru' da bits. Gubu' marasira pu'an da gan maraburuaban ipu' intiŋ, da suŋ aŋu da ikap da idzub intiŋ. 11 Dzi gif Kiŋ Farau kapan da igaŋiŋ' wain nidzun dzuban igi gurun iru' gin da irim da araŋan."
12 Yosef ini da araŋan ibiani, "Nigi waiŋgan ibiani: bru' wain baŋin iru' da bits igi iram iyab i gubu' iru' da bits. 13 Gubu' iru' da bits buŋ' afa sib da kiŋ buŋ' atip ayu agu sinuŋ' karabus da nataŋin agu i gam gumam. Da u buŋ' atip arim kap wain gurun da kiŋ nabi aru u naŋan da muŋ' ugu. 14 Da gubu' u mpada bini, da maram wafur dzi da wagaib dzi da wafis i dzi da kiŋ i rima dzi sib i uda dzi sinuŋ' karabus ani. 15 I miamun da garam iwap dzi aŋu imiŋ' garam Hibru intapan da iyu dzi iba ani. Da gubu' dzi mpada ani, dzi wanaŋ asub maŋan u. Irim dzi uta' aŋu yataŋ' karabus."
16 Gubu' garam mpada tayaŋ' uŋar taida bret in riŋanta i Yosef ragida nam puafuban igi waiŋgan bini da ini da Yosef ibiani, "Dzi binigi. Dzi puafub da dzi tsaŋa dzi untuda bret tsitsu' fir iru da bits tatagun i ruan miŋ'a dzi gudzuŋ'. 17 Tsitsu' fir miŋ'a waguŋ' igi fuŋ' i bret mara maran i kiŋ gadan, da bitsinta' apu dzuf idzuf iru' da igan."
18 Da Yosef ini, "U naŋgam puafuban igi waiŋgan ibiani: bret tsitsu' fir iru' da bits igi iram iyab i gubu' iru' da bits. 19 Gubu' iru' da bits ntsupa sib da kiŋ buŋ' asaf u wam utap da narugu u nidzuŋgam nayab gai, da apu dzuf buŋ' adzuf aru' da naga agu sib."
20 Da gubu' iru da bits arigi da intuaŋ kiŋ gubu' gan rinaŋgan apiŋ'a rutin da isu nam gadan tsira' aŋu i gan garam guman santan da irut impru' ruan iga nam. Da ifa yu garam iru' rima i karabus ugu iba munti i gan garam guman santan maraŋgan. 21 Da kiŋ ini da garam mpada tayaŋ' wain i tipa uda gan guman aru uda muŋ' ugu, 22 da irugu garam mpada tayaŋ' uŋar bret igi iyab gai maŋan imiŋ' namana', yatsuŋ' nan Yosef ragida wasi da ribaraŋan ugu. 23 Da bitsinta' garam mpada tayaŋ' kiŋ wain gan maran watip ifur Yosef u. Ima'. Maran isamu Yosef nidzun aŋu.
Copyright information for `ADZ
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Genesis 44
Kap Silva Miŋ'a Wasa' i Bek1 Gubu' gada nam sib da Yosef ini da gan garaman mpada tayaŋ' araŋan uŋaran ibiani, "Wafaraŋ' nam gadan i garam ani bekan nasaŋ' fuŋ'an da watip wafaraŋ' ribaraŋan silva gan ragun gin. 2 Da wafaraŋ' dzi kapaŋ' tipa i silva naru' ribaraŋan raiŋgan isi' bekan nampru' da araŋan silva gan suba wit gin ugu." Da araŋan inaŋ isaŋ' Yosef nidan. 3 Da pisa maratait da Yosef garam guman itaŋin araŋan rain rusan da doŋki gan ifan. 4 Rain ruas itaŋin gamp igi rai da wafa gunti' u da Yosef ini da garam guman ibiani, "Warunt suŋ aŋu watsuŋ' garam tuasarunaga. Da gubu' u wa'a da ribaraŋan da wani wabiani rutin, 'Ibianuŋ' da dzi garam tsira' gaŋ' inaŋ bini i agam da agam inaŋ maisan rutin? 5 Wain idzuwai da agam iwap dzi garam tsira' gaŋ' kapan silva? Nigi kap dzi garam tsira' gaŋ' numa wain gin da rima nam fain gin i kupisa nam maradzigin wasi. Agam inaŋ asub tsira' biŋan.'"
6 Ibinigi da Yosef garam guman irunt yatsuŋ' da ifawa' da ribaraŋan da ini Yosef nifuŋgan rutin. 7 Da bitsinta' ribaraŋan ini i nifuŋgan muŋa', "O garam tsira', ibianuŋ' da u ni nan bidanigi iyab i agai? U garam gumam agai wasaŋ' naŋa nam bidanigi u. 8 U sru'gin sib wa, gubu' aga taŋinda intap Kanan rai i tipa badan, da aga yu silva aga tsaŋanda miŋ'a aga bekaŋ' wit nifun itip iba da agu. Da wain idzuwai da aga wapa silva ma gol miŋ'a u garam tsira' gam uŋaran? 9 Garam tsira'! Bida u tsaŋanda aga gaŋ' bits udan, da wais araŋan funub. Da aga santan aruani nasu u garam gumam uta' aŋu."
10 Da araŋan ini, "Isaŋ'. Dzi buŋ' atsuŋ' nan nabi agam nidan, da bitsinta' bida dzi wa'a rutin i agamam bits udan da araŋan aŋu buŋ' asu dzi garam gumaŋ' uta' aŋu. Da nan buŋ' ama' i agam santan." 11 Ibinigi da suŋ aŋu ribaraŋan santan itaŋin bek witan iru' intap da ikira' bek nifun santan. 12 Da Yosef garam guman isau nam igi i bek santan, imiŋ' rain tsira' gin ibafan isaŋ' wa'a rain isi' igi gin. Da itsaŋan kap silva igi miŋ'a Benyamin bek witan. 13 Gubu' ribaraŋan tsaŋandan da waŋun ibarabin nidzun aŋu da igari gan ŋarukui gan, da itip itsara bek witan iyab doŋki gan ruga rugan da itip iba gamp tsira' igi.
14 Gubu' Yuda ruta rain rusan tipa bada Yosef uŋaran da araŋan rumpai. Da ribaraŋan ifa tatapuaŋ' iru' Yosef maran. 15 Da Yosef ini da ribaraŋan ini bina', "Agam inaŋ uwayant idzuwai gan ani? Agam madasru'gin i garam tsira' bida dzi ani isaŋ' i naŋa nam i tsaŋanda nam miŋ'a maradzigin."
16 Da Yuda ini, "Garam tsira'. Aga bunida nan bida anuŋ' i nida u nangam muŋa'? Aga wasaŋ' tsarifa ruaŋ' bida aga wanaŋ asub maŋan u. Ima'. Anutu ikupis wasi gam garam gumam agai ani asubaŋ'. Aga santan buŋ' asu u garam gumam uta' aŋu nampru' da aru garam gum tsaŋanda kap miŋ'a i gan bek witan ugu."
17 Da bitsinta' Yosef ini bina', "Ima'. Dzi wasaŋ' i naŋa sanab bidanigi u. Garam aru uda kap silva aŋu buŋ' asu dzi garam gumaŋ' uta'. Da nan ima' i agam. Agam santan buŋ' afan da ramaŋgam ruta nan nufan."
18 Yuda ifa uts da Yosef da ini bina', "O garam tsira'! Dzi gaib ruŋgaŋ' da agu i u riŋanta i garam gumam dzi nangaŋ'. U garam tsira' biŋan isaŋ' Kiŋ Farau, da u nugum anuŋ' rua'a i garam gumam dzi u. 19 Garam tsira', muŋ' aga badan ugu da u gut i garam gumam agai ibiani, 'Agam ramaŋgam ma raiŋgam rumpai ma ima'?' 20 Da aga ni da agu sib ugu ini bina', 'Hai, aga ramaŋgaŋ' fufi rurut aga raiŋgaŋ' isi' aga ramaŋgaŋ' fufida sib da riman ugu rumpai. Araŋan raiŋgan imamp sib, da araŋan runta' aŋu, i rinaŋgan irim rib iru' igi. Ibinigi da raman maran yari nidzun aŋu gin.' 21 Da u ni da agai u garam gumam ibiani, 'Wau araŋan waru' ba da dzi da dzi ruŋgaŋ' natsaŋan.' 22 Da aga ni sib da agu, aga garam tsira' gaŋ', ibiani, 'Mama' isi' arigi wasaŋ' i taŋinda ramaŋgan rai u. Bida araŋan taŋinda ramaŋgan rai da raman buŋ' amamp.' 23 Da bitsinta' u ni da garam gumam agai ibiani, 'Agam mamida ruta raiŋgam isi' igi badan da dzi anuŋ' tipa tsaŋanda agam u.'
24 "Da gubu' aga tipa fadan da aga fis i nan sib aŋu aga garam tsira' gaŋ' agu nidan da agai da aga ramaŋgaŋ', u garam gumam. 25 Raiyi da aga ramaŋgaŋ' ini bina', 'Agam watip wafan da wayu nam gadan isi' pas i agi.' 26 Da aga ni da ramaŋgaŋ' ibiani, 'Aga wasaŋ' maŋan i ru'an u. Bida aga ruta raiŋgaŋ' isi' igi fadan, da isaŋ'. Garam tsira' igi wasaŋ' i tipa tsaŋanda agai bida aga raiŋgaŋ' isi' igi mamida i ruta aga fadan.' 27 Da u garam gumam dzi ramaŋgaŋ' ini da agai ibiani, 'Agam isru'gin sib wa. Dzi finiŋgaŋ' Retsel irim dzi naruŋ' rusaŋ' marub iru'run. 28 Dzi naruŋgaŋ' maŋan itaŋin dzi rai. Dzi ni bina', "Mani apu buman maŋan igara araŋan fafarab sib." Da dzi watsaŋan araŋan maran ibasaŋ' aruani u. 29 Da bida agam tipa uda maŋa aruani sinuŋ' dzi fadan da barabin wa'a rutin, da barabin igi buŋ' ais dzi funub, i dzi fufi sib.'
30 "Aruani da bida aga tipa fadan, da u garam gumam dzi ramaŋgaŋ' mamida i tsaŋanda aga raiŋgaŋ' isi' igi, da nugu barabin buŋ' ais araŋan funub, i wain ibi araŋan ifufi sib da aga raiŋgaŋ' isi' igi ibi araŋan nuguŋgan marafain. Da u garam gumam agai buŋ' asu wain i aga ramaŋgaŋ' naŋgan mampan igi. 32 Dzi tsaf ruaŋ' sib da ramaŋgaŋ' i mpada tayaŋ' raiŋgaŋ' isi' igi bini. Da dzi ni bina', 'Bida dzi mamida tipa uda raiŋgaŋ' isi' igi badan da agu, da dzi aŋu buŋ' asu wain i barabin igi santan namiŋ' u maraŋgam nantiŋ.' 33 Ibinigi da garam tsira', dzi gaib ruŋgaŋ' da agu i u garam gumam dzi uda raiŋgaŋ' isi' igi mumai gan da suda u garam gumam uta' aŋu, da wataŋin araŋan da narut rain rusan natip nafan. 34 Dzi butipa fadan da ramaŋgaŋ' bida anuŋ' bida mama' igi mamida ruta dzi fadan? Ima'! Dzi bugin i tsaŋanda ramaŋgaŋ' buariŋ'a barabin igi."
Copyright information for `ADZ
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Genesis 4
Kein da Abel Nangan1 Adam irut finiŋgan Ifa impai da araŋan finiŋgan iwaŋun da yapiŋ' Kein. Da Ifa ini, "Yawe irim dzi sib da dzi yapiŋ' naruŋ' marub." 2 Raiyi da Ifa itip irim Kein raiŋgan Abel. Gubu' Abel yiŋ'a sib da inaŋ guman mpada tayaŋ' dumpa da nuniŋ, da Kein inaŋ guman rafa gum. 3 Gubu' maŋan da Kein iyu nam gadan fain imiŋ' guman da irim daŋki gin ifan da Yawe. 4 Da Abel ibinigi iyu apu bini imiŋ' dumpa gan fain narun miamun gin da isaf da iyu nagaran bini da irim isu daŋki ifan da Yawe. Yawe nugun inuf nidzun aŋu i Abel impru' da gan daŋki gan, 5 da bitsinta' nugun wanuf i Kein da gan daŋki gan u. Ibinigi da Kein nugun itsakia nidzun da iguruŋur tsira' biŋan. 6 Da Yawe igut i Kein, "Wain idzuwai da u nugum itsakia? Wain idzuwai da u guruŋur? 7 Bida u naŋa nam bini da u nugum buŋ' atsia'. Da bitsinta' bida u naŋa nam maisan da nam maisan itapatip sib u muantsi nifuŋgam i prutsan da garada u funub. Ini suda wain i agu, da bitsinta' wamunti babampafan i rasudan." 8 Da Kein ini da raiŋgan Abel ini bina', "Abel, agi yuŋa rai rai aŋu wa'a gum." Gubu' ribaraŋan wa'a sib gum, da Kein yitam i ruan da yis raiŋgan funub. 9 Raiyi da Yawe igut i Kein ini bina', "Da u raiŋgam Abel anuŋ'?"
Da araŋan ini, "Dzi wasru'gin u. Mai! Dzi masu wain i mpada tayaŋ' raiŋgaŋ'?"
10 Da Yawe ini, "Ibianuŋ' da u bunaŋ sanab maisan ibiani i raiŋgam? U raiŋgam Abel bi'gan nifuŋgan nu'an miŋ'a intap iwa' da dzi ibi nifun nu'an i naŋa nam muŋa'. 11 Aruani da maisan narut agu da napa' agu rai i intap aru dagaŋa nifun da numa u raiŋgam bi'gan u baŋiŋgam yatsa rai ugu. 12 U nida rafa gum da intap wasaŋ' rima nam nidzun maŋan da agu u. Da u buŋ' asu garam kupa i asub rampan aŋu yuŋan saŋ'a intap aŋu fadan."
13 Kein ini da Yawe ini bina', "Dzi asubaŋ' muŋa' gan u riman da dzi ani tsira' biŋan iyus dzi. 14 Da wariŋantin! Aruani da u wat dzi rai i intap gum da gam maraŋgam. Da dzi buŋ' asu garam kupa i asub rampan aŋu yuŋan, da bida maŋa tsaŋanda dzi da buŋ' ais dzi funub." 15 Da bitsinta' Yawe ini, "Ima'. Bida maŋa isa agu funub da buŋ' abuariŋ' barabin muŋa' maisan aŋu nasaŋ' 7 nayus agu i muŋa' gan." Ibinigi da Yawe irim ampap maŋan iyab i Kein i garam tsaŋandan ma wa'an da araŋan anuŋ' isaŋ' isa araŋan funub u. 16 Ibinigi da Kein itaŋin Yawe maraŋgan rai da ifa mpa intap Nod ▼
▼ 4:16 BiŋanNodwaiŋgan ibi 'rampan aŋu yuŋan'.imiŋ' gubu' yaban i Iden.
Kein Yaŋiŋgan17 Kein irut finiŋgan impai da finiŋgan iwaŋun da irim naruŋgan marub Inok. Da Kein irim gamp tsira' maŋan da ifariŋ' narun Inok biŋan iyabin. 18 Raiyi da Inok irim Irad. Da Irad irim Mehudzael. Da Mehudzael irim Metusael. Da Metusael irim Lamek. 19 Lamek iyu sagat iru'run, Ada da Tsila. 20 Ada iwaŋun da irim Jabal. Jabal tafan rusan isu garam mpada tayaŋ' apu pagra' bida makau da dumpa da nuniŋ da tumuaŋ'a uŋar tipa i apu rinigaŋan aŋu yuŋan. 21 Jabal raiŋgan biŋaŋgan Jubal. Jubal isu garam rima musik i gita da yamuŋ' tafaŋgan. 22 Tsila iwaŋun da irim narun marub biŋaŋgan Tubal Kein. Araŋan garam baŋimurun i tipa nam mara maran i bras da ain. Da araŋan nafuŋgan biŋaŋgan Nama.
23 Gubu' maŋan da Lamek itsarif ruŋgan da finin rusan ibiani,
"Ada da Tsila, wariŋant i gabuŋgam dzi, Lamek, nangaŋ'!
Dzi buŋ' ais garam maŋan funub bida rima bi' da dzi.
Da buŋ' abinigi aŋu bida mama' rinifa' maŋan intiŋ'a dzi.
24 Bida garam maŋan isa Kein funub da araŋan buŋ' abuariŋ' barabin nayus 7.
Da bida maŋa naŋa baŋin yaba i dzi, Lamek, da araŋan buŋ' abuariŋ' barabin tsira' aŋu nayus 77."
Ifa Itip Irim Narun Maŋan25 Raiyi da Adam itip irut finiŋgan Ifa impai da finiŋgan iwaŋun da irim narun marub, da ifariŋ' araŋan biŋaŋgan Set (waiŋgan ibi 'irim') da ini, "Anutu irim mama' narun maŋan da dzi i uda Abel fagaŋgan aru Kein isa funub ugu." 26 Raiyi da Set irim naruŋgan marub maŋan da ifariŋ' i biŋaŋgan Inos. Miŋ'a araŋan gubu' gan arigi da fadan da garam gar iyugin da nifun itsaf Anutu da ifariŋ' i biŋaŋgan Yawe.
Copyright information for `ADZ
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Genesis 6
Garam Gar Naŋgan Maisan1 Gubu' garam gar yusan da dzaraŋan mpada saŋ'a intap santan da rima narun ruas finam yusan, 2 da Anutu narun rusan ▼
▼ 6:2Anutu narun rusan:Nan ani waiŋgan anuŋ' idzidziwan u. Mani aŋira ma nam maranta'an fain Anutu taŋinda mpru'a gunuŋun da intap ma garam gar fain.itsaŋan garam intap narun rusan finam igi mara rifirif ruŋgan aŋu da iyu isu i finin rusan isaŋ' maraŋgan aridagin. 3 Da Yawe itsaŋan da ini ibiani, "Dzi nifu pau' gaŋ' maranta'an wasaŋ' i miŋ'a da garam gar ntiŋan u, i ribaraŋan garam gar intap aŋu. Da gan udzufan mpadan wasaŋ' i fayusa 120 u." 4 Miŋ'a gubu' igi da yaba badan da garam yiŋ'a maraurun tsira' tsira' biŋan impai intap. Garam igi Anutu narun rusan rima da sagat intap. Ribigi garam ŋifa ŋants nidzun da miamun biŋan ugu.
5 Da Yawe itsaŋan garam gar santan i naŋgan maisan naŋan da maran fura nam maisan nidzun aŋu bida nam bini isu gudzufugun i ribaraŋan. 6 Da Yawe nugun ibarabin nidzun biŋan aŋu da maran ifur, "Dzi damami tipa garam gar mpada intap da madadaum." 7 Ibinigi da araŋan ini, "Dzi buŋ' asiat garam gar santan dzi taŋindan rai sinuŋ' intap, garam gar da apu maranta'an santan mpada intap da dzufan. Dzi waŋuŋ' ibarabin i dzi taŋin ribaraŋan." 8 Da bitsinta' Yawe nugun inuf i Noa aŋu.
9 Noa nangan ani.
Noa runta' garam rururuŋan imiŋ' wasa' i garam santan da gan gubu' gan mpadan da garam watsaŋa sanab asub maŋan wayab i araŋan, da araŋan itsuwir Anutu i sanaban mararam. 10 Noa irim narun rusan iru' da bits: Sem da Ham da Yafet.
11 Garam intap santan naŋgan maisan naŋan isu mais imiŋ' Anutu maraŋgan. Da nam isa ruan idasaŋ' isaŋ' intap santan garam mpada gin. 12 Anutu irarab intap da itsaŋan nam maisan tsira' suda gudzufugun i garam gar da taŋinda sanab bini rai. 13 Ibinigi da Anutu ini da Noa ibiani, "Dzi maraŋ' ifur i siata garam gar santan rai, i ribaraŋan isu gudzu uris i ruan iyus. Hai, nan nidzun! Dzi buŋ' asiat garam gar da nam santan miŋ'a intap nampru'. 14 Ibinigi da watip madzuŋ ▼
▼ 6:14 Madzuŋ igi ibi bugis garam mampan giŋ'a gin; gan sitia gan ma sel miŋ'a waguŋ' ima'.i ruŋgam i gai riniurun bini, da wasi kolta i wasa' da mana'. Da watip madzuŋ igi gunti' gan nasaŋ' 140 mitas da maradza gan 23 mitas da yaban gan 14 mitas. Warim i gudzun sib da warim paŋ' wasa' i gudzun da riŋampa gan nasaŋ' 45 sentimitas. Wais tiriaŋ farab nasaŋ' iru' da bits, maŋa waraŋ' da wasa' da waguŋ'. Da wais mumai igi wasa' farab farab in i apu mpada gin. Da warim muantsi namiŋ' i riŋampa gan. 17 Dzi buŋ' ataŋin mpui tsira' nawa' intap i isa nam maranta'an sib aŋu funub. Da nam sib aŋu miŋ'a intap buŋ' amamp. 18 Da bitsinta' dzi buŋ' autus i nan utusa i ruan gin da agu. Nabiani, warut finiŋgam da narum rusam da gan finin rusan nataŋ' madzuŋ. 19 Da apu santan maranta'an mara maran sib aŋu iru'run, arapu' da rinan, naba da agu da nataŋ' madzuŋ nampru' i mpada marata'. 21 Wayu nam gadan mara maran santan da waufum nasaŋ' i agam da apu santan i gadan."
22 Noa inaŋ nam sib aŋu isaŋ' Anutu nangan nidan da araŋan.
Copyright information for `ADZ
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Genesis 26
Isak Impa Imiŋ' Gamp Gerar1 Da gubu' fus tsira' nam gada mariŋ'a sib iwa' intap Kanan ibi muŋ' da wa'an da Abraham ugu. Ibinigi da Isak intsuŋ' ifa gamp Gerar, garam Filistia kiŋ gan Abimelek gampan. 2 Yawe iwa' da araŋan da ini, "Agu anuŋ' ru'a gamp Idzip u. U buŋ' ampai intap idzuwai Dzi buŋ' ani da agu i mpada gin. 3 Wampa intap ani da Dzi buŋ' arut agu da nafinti agu. I intap aruani santan Dzi buŋ' arim da agu da u tafam rusam i saŋ'a nan Dzi tagada ruaŋ' gin da u ramaŋgam Abraham ugu. 4 Dzi buŋ' autus u tafam rusam yaŋiŋgan nawa' nasisuŋ' nasaŋ' ŋantam narun da narim intap ani santan da ribaraŋan. Da miŋ'a u yaŋin rusam rururuŋan da Dzi buŋ' afinti garam intap utup utup santan, 5 i Abraham yataŋ' waraŋ' i Dzi da itip Dzi nangaŋ' faidagin da nam santan Dzi santiŋ'a araŋan gin."
6 Ibinigi da Isak impa imiŋ' gamp Gerar. 7 Gubu' garam gamp igi guta i araŋan i finiŋgan da araŋan ini bina', "Dzi nafuŋgaŋ' igi." I araŋan irat da ini i waŋuŋgan aŋu ibiani, "Bida dzi nida finiŋgaŋ' gin da garam gamp ani buŋ' ais dzi funub i araŋan, i Rebeka igi sagat mara rifirif bini." 8 Isak impa nigi gubu' ampibiŋan sib raiyi, da gubu' maŋan Abimelek, garam Filistia kiŋ gan, imunti uŋaran muantsi waguŋ' da irarab Isak yafusa finiŋgan Rebeka. 9 Abimelek inu' Isak iba munti i maran da ini rutin, "Aruani da dzi sru'gin sib. Sagat arigi u finiŋgam. Wain idzuwai da u ni nafuŋgam i araŋan?"
Da Isak ini bina', "Dzi maraŋ' ifur ibi dzi buŋ' arim ruŋgaŋ' rai i araŋan bida dzi nida finiŋgaŋ' gin."
10 Da Abimelek ini, "Ibianuŋ' da u naŋ uwayant ibinigi da agai? Bida dzi garamaŋ' maŋan dani ruta u finiŋgam giŋ'an, da Anutu madararu agai i u naŋgam iyu'an igi." 11 Abimelek ini nan babampafan da gan ampan gan ibiani, "Maŋa bida naŋa asub yaba i garam ma sagat aruani da araŋan buŋ' amamp i muŋa' gan."
12 Isak iraf gum da udzuf arigi imiŋ' intap igi da nam nidzun bitsinta' bitsinta' araŋan ntaŋan da ikap nidzun 100 isaŋ' ruan santan, i Yawe ifinti araŋan nidzun aŋu, 13 da araŋan isu garam nam bunump tsira' da nam bunumpan ruŋ' yutus i ruan aŋu ibinigi. 14 Araŋan isu wain i dumpa da makau da garam gum ampibiŋan, da garam Filistia nugun irua' i araŋan. 15 Ibinigi da ribigi idzufuŋ' mpui rafan santan araŋan ramaŋgan Abraham garam guman rafan ugu. 16 Da Abimelek ini da Isak, "Aruani da aga tsaŋa u su garam nampaŋ' tsira' iyus agai, ibinigi da wataŋin aga gampaŋ' rai da wafan." 17 Ibinigi da Isak itaŋin gamp igi rai da ifan da impa imiŋ' intap bump Gerar. 18 Isak itip ini da garam guman iraf mpui santan aru ramaŋgan Abraham garam guman rafa muŋ' ugu. Abraham imamp sib raiyi da garam Filistia idzufuŋ' mpui santan sib. Gubu' tipa rafan da Isak itip ifariŋ' biŋan aru ramaŋgan Abraham fariŋ'a gin muŋ' ugu. 19 Gan garam guman itip iraf mpui fa' maŋan imiŋ' nigi da iwa' da mpui maran budubuatagin. 20 Da bitsinta' garam Gerar garaman mpada tayaŋ' makau gan irut Isak garaman mpada tayaŋ' makau gan isu ufuai da ruan da ini, "Aga mpui gaŋ' igi." Ibinigi da Isak ifariŋ' mpui rafan igi Esek (waiŋgan ibi 'suda ufuai da ruan'), i ribigi irut Isak isu ufuai da ruan i mpui rafan igi. 21 Raiyi da itip iraf mpui maŋan da ribigi itip irut isu ufuai i nigi impru', da Isak ifariŋ' i biŋaŋgan Sitna (waiŋgan ibi 'usuda gudzun i ruan'). 22 Isak itaŋin nigi rai da itip iraf mpui maŋan. Da gubu' arigi da garam maŋan watip irut isu ufuai gin u, ibinigi da ifariŋ' i biŋaŋgan Rihobot (waiŋgan ibi 'intap uta' maŋan') da ini, "Aruani da Yawe irim intap uta' maŋa ani da agi i mpada bini da agi yaŋin rusaŋ' buŋ' autus i ruan nawa' nasisuŋ' namiŋ' gamp ani." 23 Da Isak itaŋin nigi rai da iyab ifa mpa gamp Birsiba. 24 Da idziaŋ arigi, Yawe iwa' da araŋan da ini bina', "Dzi u ramaŋgam Abraham Anutu gan. Agu anuŋ' ratan u, i Dzi rut agu impai. Da Dzi buŋ' afinti agu da nautus u tafam rusam nawa' nasisuŋ', i wain iru' dzi yudzu nan sib da garam gumaŋ' Abraham." 25 Isak yantuŋ' tauf tsarada nam in i nigi da itsarif Yawe gin. Da araŋan yari uŋaran apu rinigaŋan da gan garam guman iraf mpui maŋan impru' imiŋ' igi.
Nan Udzudan Muntida Wasa' i Abimelek da Isak26 Gubu' maŋan da Kiŋ Abimelek irut gan garaman rima uwayant, Ahusat, da gan garaman siŋa-ati gudzuŋgan, Fikol, imiŋ' gan gampan Gerar iba i tsaŋanda Isak. 27 Bawa'an da Isak igut i ribaraŋan, "Wain idzuwai da agam iba i tsaŋanda dzi, garam aru agam bugindan da wata rai i gam gampam ugu?"
28 Da ribaraŋan itip ini araŋan nifuŋgan muŋa' ibiani, "Aga tsaŋan dzidziwandan ibiani, Yawe irut agu, ibinigi da aga ni i agi tsafa ruaŋ' da udzuda nan muntida wasa' i agu da agai, 29 i agu anuŋ' naŋa maisan i agai u, nabi aga tipa agu bini aŋu isaŋ' u taŋinda aga rai da bada ruta nan ma'an. I aruani da aga tsaŋan i Yawe ifinti agu."
30 Ibinigi da Isak isu nam gadan tsira' maŋan i ribaraŋan da igan da inum. 31 Pisa tata' maratait maŋan da ribaraŋan impru' ruan da yudzu nan da itaga ruan gin i mpada bini. Da Isak itaŋin ribaraŋan rai ruta nan nufan da ifan. 32 Gubu' arigi rururuŋan da Isak garam guman ibawa' da araŋan da ini rutin ibiani, "Aga raf mpui maŋan da aga wa' da mpui sib wa." 33 Da Isak ifariŋ' mpui rafan igi biŋaŋgan Siba. Ibinigi da miŋ'a nigi bawa'an da aruani da ruŋ' ifariŋ' gamp igi biŋaŋgan Birsiba.
34 Isau udzufan isaŋ' 40 da iyu sagat iru'run, Judit da Basemat. Judit ramaŋgan Beri, da Basemat ramaŋgan Elon, rib iru' igi garam Hit. 35 Sagat iru' igi inaŋ Isak da finiŋgan Rebeka waŋun ibarabin nidzun aŋu.
Copyright information for `ADZ
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Genesis 9
Anutu Yudzu Sanab Fa' Impru' da Noa1 Anutu ifinti Noa da narun rusan i nan ani da ini ibiani, "Warim narum rusam nayus, i gan yaŋiŋgan utusa i ruan da mpada saŋ'a intap santan. 2 Apu maranta'an mara maran sib aŋu mpada intap, tsira' da isi', dzufan da yuŋan da sruaka intap da mpada uruts wasa' buŋ' arat natsuarupin i agam da agam buŋ' asu wain i ribaraŋan. 3 Apu santan igi da dzi taŋin da agam i agam gadan ibi bus yafan da nam gadan dzi riman da agam tafam rusam ugu. 4 Nam bitsinta' dzi pa'a agamin ibiani: anuŋ' gada apu bi' ruŋ' miŋ'a gin, i wain bi' igi irim nam maranta'an. 5 Da bida garam maŋan ma apu maŋan yatsa garam maŋa bi'gan rai, da dzi buŋ' arim nam muŋa' da araŋan nasaŋ' i gan asuban naŋan.
6 "Bida maŋa yatsa garam maŋa bi'gan rai,
da namamp i gan muŋa' gan namiŋ' garam gar baŋiŋgan,
i araŋan iyats garam Anutu tipa saŋ'a maraganuŋgan ugu bi'gan rai.
7 Miŋ'a agam da agam warim narum rusam nayus, i agam narum rusam yaŋin rusan utusa i ruan da mpada sisuŋ'a saŋ'a intap santan."
8 Da Anutu ini da Noa da narun rusan ibiani, 9 "Wariŋantin! Aruani da dzi ruŋgaŋ' dzi ni udzuda nangaŋ' utusa i ruan gin da agam da yaŋiŋgam taptap 10 mpru'an da apu mara maran, dzufan da mpada intap, pagra' da buman, ruta agam mpru'a ruam wa'a madzuŋ ba igi, nampru' da apu santan narun rusan taptap nautus i ruan namiŋ' intap nabinigi. 11 Dzi taŋin nangaŋ' udzudan da agam ibiani: Dzi wasaŋ' i tipa taŋinda mpui tsira' maŋan i wayada intap mpru'an da nam maranta'an santan u, ima'." 12 Da Anutu ini, "Dzi taŋin umpum impar i ruan imiŋ' maraum isu bir i nan utusa i ruan gin, dzi naŋa miŋ'a wasa' i dzi da agam da gam yaŋiŋgam taptap, mpru'a da apu sib aŋu miŋ'a intap, da buŋ' amiŋ' ratar nantiŋ aŋu. 14 Gubu' dzi taŋinda maraum buafira intap da umpum buŋ' ampar i ruan namiŋ' wasa', 15 da dzi maraŋ' buŋ' afur dzi nangaŋ' udzudan mpru'an da agam da apu maranta'an, i wasaŋ' i mpui tsira' tipa wa'an da wayada nam maranta'an santan u. 16 Da bida gubu' dzi tsaŋanda umpum wa'a maraum da dzi maraŋ' buŋ' afur dzi nangaŋ' udzudan miŋ'a ratar tiŋan aru miŋ'a wasa' i dzi da nam maranta'an mara maran sib aŋu mpada intap." 17 Ibinigi da Anutu ini da Noa ibiani, "Watsaŋan! Nigi Dzi biraŋ' nan utusa i ruan dzi taŋindan imunti wasa' i dzi Anutu da nam maranta'an sib aŋu miŋ'a intap."
Noa Narun Rusan18 Noa narun rusan ruta mpru'a ruan wa'a madzuŋ ba ibiani, Sem, Ham da Yafet. (Da Ham isu Kanan ramaŋgan.) 19 Da garam mpada saŋ'a intap sib aŋu waiŋgan iru' Noa narun rusan iru' da bits igi gin.
20 Da Noa garam rafa gum da isu garam miamun i ntaŋa gum wain. 21 Gubu' maŋan da araŋan inum wain gurun araŋan ruŋgan ntaŋan da tipan da maran ididirunt da igiŋ' ragi daŋunt imiŋ' uŋaran wasa'. 22 Ham, Kanan ramaŋgan, yataŋ' ba da itsaŋa ramaŋgan giŋ'a ragi daŋunt da itip iwa' ifan da ini da rain rusan iru' igi. 23 Sem da Yafet iyu bru' da igif i barun da ifa barun barun gin da ibuafir ramaŋgan sib. Tuasaraŋan irarab nam inti' i anuŋ' tsaŋanda ramaŋgan ragi daŋunt igi u. 24 Gubu' Noa maran dzidziwandan da iriŋant i nan narun bampa sib, Ham, naŋgan tsaŋanda araŋan giŋ'a uta' da fisagin. 25 Ibinigi da Noa ipupuarap da Ham naruŋgan ibiani,
"Barabin tsira' nais mara wafir i Kanan nantiŋ.
Da buŋ' asu rain rusan mama' guman uta' aŋu."
26 Da itip ini,
"Dzi natsarif Yawe, Sem Anutu gan.
Kanan nasu Sem mama' guman uta' aŋu.
27 Anutu nautus i Yafet yaŋiŋgan nawa' nasisuŋ'
da gan yaŋiŋgan narut Sem yaŋiŋgan nampru' ruan nampa bini,
da Kanan nasu Yafet mama' guman uta' aŋu."
28 Gubu' mpui tsira' ntsupan da Noa itip impa isaŋ' udzuf 350, 29 da mpru'a Noa udzufan mpadan da isaŋ' 950 da araŋan imamp.
Copyright information for `ADZ
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Genesis 43
Yosef Rain Rusan Irut Benyamin Ifa Idzip1 Gubu' maŋits rumiŋ' isu mais nidzun aŋu imiŋ' intap Kanan. 2 Ibinigi da gubu' Yakop da gan utupan gada witan uda i Idzip badan ugu sib, da Yakop ini da narun rusan ibiani, "Agam watip wafan da warim nam ntsuman i suba agi nam gadan gaŋ' fa'."
3 Da bitsinta' Yuda ini da araŋan, "Ramaŋ'. Garam gudzun tsira' aga ini nan riniurun da aga sib ibiani, 'Dzi anuŋ' tsaŋanda agam nasaŋ' agam uda raiŋgam igi da ruta badan.' 4 Bida agu taŋinda aga raiŋgaŋ' da agai i ruta fadan, da aga buŋ' aru' da nayu nam gadan i agu. 5 Da bida u mamida taŋinda araŋan da agai da aga wasaŋ' i ru'an u, i garam gudzun tsira' ini da aga sib ibiani, 'Dzi anuŋ' tsaŋanda agam nasaŋ' agam uda raiŋgam igi da ruta badan.'"
6 Da Israil igutin, "Ibianuŋ' da agam yutus barabin igi da dzi i nidan da garam igi bida agam raiŋgam maŋan ruŋ' impai?"
7 Ribaraŋan ini araŋan nangan muŋa' ibiani, "Garam igi igut aga rururuŋan aŋu i aga rib idzuwai da gaŋ' utupaŋ' impru', da ini, 'Da agam ramaŋgam ruŋ' impai ma ima'? Da agam araŋan arunigi ma agam raiŋgam bits rumpai?' Igut i agai da aga kupis nan santan wasi. Da maŋa busru'gin ibi araŋan nida aga uda raiŋgaŋ' igi tipa ruta fadan?"
8 Da Yuda ini da ramaŋgan Israil ini bina', "Wataŋin Benyamin ba da dzi da aga nafa suŋ aŋu, i agu da agai da aga naruŋ' rusaŋ' anuŋ' mampa i maŋits u. 9 Dzi ruŋgaŋ' buŋ' asu wain i mpada tayaŋ' araŋan fadan da tipa badan da agu. Da bida dzi mamida uda araŋan badan da bataŋinda i u maraŋgam, da dzi buŋ' asu wain i barabin igi santan namiŋ' u maraŋgam nantiŋ. 10 U damami muntida sib i agai da aga saŋ' fadan da badan saŋ'a iru'run da aruani sib."
11 Ibinigi da ribaraŋan ramaŋgan Israil ini rutin ibiani, "Bidanigi da agam wanaŋ wabiani: agam wafaraŋ' nam bini bini intap ani fain bida gai gurun gaunt bini da bigub gurun da asam da wasub wasub da gai nidzun pistasio da almon—nasu nam rima nugun tsia'an da araŋan. 12 Wayu silva ruampi nasaŋ' uda nam gadan fa' da tipa rima nam ntsuman ratar faraŋ'a ragun i agam bekam ugu, i mabi maran masa' gin. 13 Agam wau raiŋgam da wafa suŋ da garam tsira' igi. 14 Da Anutu Nampaŋ Wain nanaŋ garam tsira' igi uwayantan nawa' bini i agam da natip ataŋin agam raiŋgam maŋan ugu nampru' da Benyamin narut agam natip aba da dzi. Da bida dzi wa'a da waŋu barabin tsira' igi i naruŋ' rusaŋ' mampa sib, da nawa' nabiarigi."
15 Ibinigi da ribaraŋan iyu nam bini riman da Yosef impru' da silva ruampi da irut Benyamin iru' gamp Idzip suŋ aŋu da ifamunti Yosef maraŋgan. 16 Gubu' Yosef tsaŋanda Benyamin ruta ribaraŋan, da ini da garam guman mpada tayaŋ' araŋan uŋaran ibiani, "Wau garam tuasarani nafa dzi uŋaraŋ' da wais apu maŋan da watip nam gadan. I ribaraŋan buŋ' arut dzi naga nam da gubu' wasa'."
17 Garam igi yatsuŋ Yosef nangan nidan da iyu ribaraŋan ifa Yosef uŋaran. 18 Da gubu' uda ribaraŋan fada Yosef uŋaran, da ribaraŋan irat da ini da ruan ibiani, "Araŋan iyu agi iba ani i wain maru' silva faraŋ'a ru'a agi bek witaŋ' da gubu' miamun agi badan ugu. Mani buŋ' ampuŋ agi da nais agi da nanaŋ agi nasu garam gum uta' da nau agi doŋki gaŋ' sib." 19 Ibinigi da ribaraŋan ifawa' da Yosef garam guman i muantsi ataŋ'a uŋar wasa' da ini rutin ibiani, 20 "O garam tsira', miamun da aga ru' ba Idzip da aga rim nam ntsuman i nam gadan. 21 Da bitsinta' gubu' aga fadan da fagiŋ'a sanab da kira'a bek nam gadan da aga tsaŋa silva gaŋ' suba nam gadan gin ugu rururuŋan miŋ'a bek nifun saŋ'a ruan santan. Aga wasru' i maŋa faraŋ'a silva igi ru'a aga bekaŋ'. Ibinigi da aga tip iyu silva santan iba. Da aga yu silva fain impru' i tipa suba nam gadan fa' gin."
23 Da araŋan ini ribaraŋan nangan muŋa' ini bina', "Nan ima' gin. Agam anuŋ' ratan u. Agam da ramaŋgam Anutu gan ruŋgan irim silva igi iru' agam bekam. Dzi yu agam silva gam sib wa." Da araŋan ifa yu Simion iwa' ba da ribaraŋan.
24 Garam gum iyu ribaraŋan yataŋ' Yosef uŋaran da irim mpui da ribaraŋan i adzu'a fagan gin, da irim nam gadan da ribaraŋan doŋki gan. 25 Ribaraŋan iriŋant i nan sib ibi Yosef buŋ' arut ribaraŋan naga nam da gubu' wasa' namiŋ' araŋan uŋaran, ibinigi da ribaraŋan itip ruan i naŋgan riman da Yosef.
26 Gubu' Yosef bada uŋar, da ribaraŋan irim naŋgan uda badan ugu da araŋan, da yidza' fagan da itauf maran iru' intap imiŋ' araŋan maran. 27 Da araŋan igut i ribaraŋan i naŋgan mpadan impa ibianuŋ' ida igut i ribaraŋan i ramaŋgan ibiani, "Agam ramaŋgam fufi nida da dzi ugu impa ibianuŋ'? Araŋan rumpai bini, ma?"
28 Da ribaraŋan ini, "Hai, garam tsira'. U garam gumam aga ramaŋgaŋ' ruŋ' impa bini aŋu." Da itip itauf maran iru' i tsarifa araŋan. 29 Yosef irarab ribaraŋan da itsaŋan raiŋgan Benyamin, rinaŋgan wain naruŋgan, da igutin, "Mani agam raiŋgam isi' agam nida da dzi ugu aruani, ma?" Da araŋan ini, "Naruŋ', Anutu nafinti agu." 30 Tsaŋanda raiŋgan isi' igi da maran igaib araŋan nidzun aŋu da inaŋ i raŋan da itaŋin rain ruas da isau mumai maŋan i fa-raŋa gin. Araŋan yataŋ' uŋar wasa' gan da iraŋ. 31 Iraŋ sib da yadzu' maran da iwa' ba da ya-aba i ruan aŋu da ini, "Warim nam gadan." 32 Ribigi irim Yosef naŋgan gadan i mumai maŋan da rain rusan gan i mumai maŋan. Rib Idzip ruta Yosef mpadan ugu iga nam mumai maŋan, i rib Idzip wasaŋ' i ruta rib Hibru mpru'a ruan gada nam u. I rib Idzip naŋgan pumu'an da itsaŋa rib Hibru da naŋgan gadan ibi nam bubumpuadan da ipa' ruan gin. 33 Yosef itaŋin rain ruas igi impai irants ruan yatsuŋ' udzufan miŋ'a rain tsira' da fantsupa rain isi', da impai maran ifan da araŋan. Da rain ruas irunt fafun da irarab ruan i mpada bidanigi. 34 Garam gum iyu nam gadan imiŋ' Yosef maran da irim da araŋan rain rusan i gadan. Da bitsinta' Benyamin naŋgan gadan da irim isaŋ' garam 5 gan gadan. Ibinigi da ribaraŋan santan irut araŋan impru' ruan iga nam da inum wain iyus aŋu da nugun itsia'.
Copyright information for `ADZ
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Genesis 45
Yosef Isantiŋ' Ruŋgan Wasi da Rain Rusan1 Nam raŋan iyab Yosef sib imiŋ' garam guman maran, da iwat ribaraŋan ini bina', "Agam santan wawa' sinuŋ' dzi maraŋgaŋ'." Ibinigi da maŋan warut Yosef impai da gubu' araŋan santiŋ'a ruŋgan wasi da rain rusan. 2 Da araŋan iraŋ nifun tsira' biŋan da garam Idzip iriŋantin, da kiŋ da riban santan mpada kiŋ uŋaran iriŋant i nan igi. 3 Da Yosef ini da rain rusan ibiani, "Dzi Yosef! Dzi ramaŋgaŋ' ruŋ' impai ma ima'?" Da bitsinta' rain ruas waŋun isantan ruan sib, da irat i araŋan da wasaŋ' i nida nan maŋan u. 4 Da Yosef ini da rain rusan ini bina', "Agam waba uts aŋu da dzi." Ribaraŋan iba uts da raiŋgan Yosef da araŋan ini ibiani, "Dzi Yosef, agam raiŋgam aru agam uda nam ntsuman gin da taŋindan da garam nam bunump uda bada Idzip ugu ani! 5 Da aruani da agam waŋum anuŋ' barabindan da tsakiada i ruŋgam tua' i taŋinda dzi bada ani u, ima'. Anutu itaŋin dzi imuŋ' iba ani i agam i rima santan aŋu sib. 6 Gubu' fus nam gadan ma'an imunti isaŋ' udzuf iru' aŋu da aruani, da udzuf 5 rumiŋ' da garam maŋan wasaŋ' i suda gum da wa'a da nidzun u. 7 Anutu itaŋin dzi imuŋ' iba i agam i rima agam sib i ruŋ' utusa i agam da yaŋin rusam naŋgam mpadan. 8 Da agam anuŋ' itaŋin dzi iba ani u. Ima'. Anutu aŋu. Da itaŋin dzi su kiŋ garaman santiŋ'a sanab da mpada tayaŋ' kiŋ gampan da intap Idzip santan. 9 Aruani da agam wafa suŋ aŋu da ramaŋ' da wani rutin, 'U naruŋgam Yosef ini ibiani: Anutu itaŋin dzi isu garam gudzun tsira' da dzi mpa tayaŋ' intap Idzip santan. Wauri' da waba suŋ. 10 U buŋ' aba mpa namiŋ' intap Gosen uts da dzi i naŋan da dzi tsaŋanda agu ragun—agu da narum rusam da rumpum rusam da gam dumpa gam, nuniŋ gam, makau gam da naŋgam santan u suda wain gin. 11 Waba mpa nigi i dzi rima agu sib. Gubu' tsira' nam gadan ma'a sib ani rubuŋ' amunti nasaŋ' udzuf 5, da dzi bugin i agu da gam utupam da apu gam santan sauda nam gadan.'"
12 Da Yosef ini, "Agam da dzi raiŋgaŋ' Benyamin watsaŋan da wasru'gin i dzi Yosef rururuŋan ani ini nan da agam. 13 Agam wani da dzi ramaŋgaŋ' i biŋan tsira' dzi udan miŋ'a Idzip da nam santan agam tsaŋandan. Da agam wau ramaŋ' naru' ba ani suŋ."
14 Araŋan impuŋ raiŋgan Benyamin da iraŋ funub aŋu, da Benyamin impuŋ araŋan da iraŋ impru' ibinigi. 15 Ruŋ' iraŋ da itsutsuf rain ruas igi santan ibafan. Intsup sib da rain ruas imus ruta fisa i nan da ruan.
16 Gubu' sisiŋ' wa'a da kiŋ miŋ'a gan uŋaran tsira' i Yosef rain rusan bawa'an, da kiŋ da gan garam gudzun gudzun gan nugun itsia' gin. 17 Araŋan ini da Yosef ini bina', "Wani da raim rusam i tipa doŋki gan da tipa fada intap Kanan. 18 Wani da ribaraŋan i uda ramaŋgam da gan utupan da tipa bada ani. Dzi buŋ' arim intap ŋarubini biŋan maŋan yusa intap santan miŋ'a Idzip i ribaraŋan mpada gin da gada nam bini bini gin. 19 Wani da ribaraŋan nampru' i uda karis fain miŋ'a Idzip ani nafan i uda narun rusan da finin rusan da ramaŋgam naba ani. 20 Maran anuŋ' fura nan ampibiŋan i nam bunumpan taŋinda rai miŋ'a intap Kanan igi u, wain ibiani, dzi buŋ' arim nam bini bini ampibiŋan miŋ'a intap Idzip ani da ribaraŋan."
21 Ibinigi da Israil narun rusan inaŋ ibi kiŋ nidan. Yosef irim karis fain da ribaraŋan yatsuŋ' kiŋ nifuŋgan nidan. Da irim nam gadan da ribaraŋan i gan sanaban tipa fadan. 22 Da irim ŋarukui fa' fa' isaŋ' ribaraŋan santan. Da bitsinta' Yosef irim ŋarukui 5 impru' da 300 silva, barabin gan isaŋ' 3.5 kilogram, da Benyamin. 23 Da araŋan iyu nam bini bini ampibiŋan miŋ'a Idzip da itaŋin iyab doŋki arapu' 10 ifan da ramaŋgan, da itaŋin nam gadan rima i ramaŋgan sib i sanab tipa badan iyab i doŋki rinan 10. 24 Yosef itaŋin rain rusan ifan da ifai nan i ribaraŋan ibiani, "Agam anuŋ' suda ufuai da rungam miŋ'a sanab fadan u."
25 Ibinigi da ribaraŋan itaŋin gamp Idzip rai da itip ifan da ifawa' da ramaŋgan Yakop imiŋ' intap Kanan. 26 Wa'a sib da ramaŋgan da ini rutin ibiani, "Ramaŋ', Yosef wamamp u; rumpa marata'! Araŋan isu garam gudzun tsira' impa tayaŋ' intap Idzip santan." Yakop iriŋantin da waŋun isantan ruan sib, da wamuaruts nan igi u. 27 Da bitsinta' gubu' ribaraŋan fisa i nan santan Yosef nidan da tsaŋanda karis Yosef taŋinda badan i uda araŋan tipa fadan igi, da araŋan itaŋin waŋun iru'. 28 Da Israil ini ibiani, "Nan nidzun biŋan! Dzi naruŋgaŋ' Yosef ruŋ' impa marata'. Dzi nafan da natsaŋa araŋan sib raiyi, ida dzi namus mampan."
Copyright information for `ADZ
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018